Manfaat Ambil Tembikai Ketika Berbuka Puasa, Patutlah Ramai Beli Buah Ni!

Ramai di antara kita yang berpuasa pada bulan Ramadhan mengambil tembikai ketika berbuka puasa (Iftar). Sama ada buah yang dipotong atau diambil sebagai jus tembikai. Tetapi tidak ramai yang tahu manfaat buah tembikai ini.

Ada hadis yang mengatakan bahawa Rasulullah S.A.W pernah memakan buah tembikai. Ini menunjukkan buah tembikai adalah buah yang bernutrisi, selamat dan baik untuk dimakan.

Ada ulama (tidak diketahui sumber) memberitahu wanita yang hamil digalakkan untuk memakan tembikai kerana anak yang bakal dilahirkan akan baik akhlaknya dan sempurna sifatnya.

Mengikut kajian sains pula , buah tembikai ini sangat sesuai dijadikan hidangan pertama ketika berbuka puasa bersama dengan kurma. Satu atau dua ulas tembikai bersama beberapa biji kurma dan segelas air kosong cukup untuk memberikan tenaga segera bagi mereka yang berpuasa.

Tembikai mempunyai Glycemic Index yang tinggi, bermakna penyerapan gula ke dalam darah berlaku dengan pantas. Oleh kerana kita hanya mengambil beberapa ulas saja, ia tidak memudaratkan.

Nasi putih GI: 72 (tinggi) 150 kalori/100g

Tembikai GI :72 (tinggi) 30 kalori/100g

Kurma GI: 42 (rendah) 282 kalori/100g

Semasa menjalankan ibadah puasa, beberapa perubahan fisiologi dalam tubuh akan berlaku. Antaranya enzim yang berada dalam tubuh dikeluarkan secara perlahan-lahan disebabkan kita tidak makan sepanjang hari. Lapisan lendiran yang menyelaputi dinding dalam saluran penghadaman (perut dan usus) menipis. Oleh itu apabila kita berbuka puasa, mulakanlah dengan makanan yang bersifat mudah (simple real food). Antaranya buah-buahan seperti tembikai, anggur, pisang dan betik.

Tembikai mengandungi Vitamin A, C, thiamin, riboflavin, niacin, vitamin B6 dan folate. Vitamin-vitamin ini membantu menstabilkan mood dan menguatkan ingatan. Berbuka puasa dengan tembikai dapat mengekalkan kesihatan tubuh. Ia mengandungi 92% air dan nutrisi yang tinggi, sesuai untuk menghilangkan dahaga ketika berbuka puasa dan menggalakkan perpeluhan ketika musim panas.

Tembikai juga mengandungi sebatian lycopene iaitu sebatian antioksida yang boleh didapati dari buah-buahan berwrna merah seperti tomato. Satu gelas tebikai mengandungi 10mg lycopene, sementara satu gelas tomato mengandungi 5-6 mg lycopene. Lycopenen sangat baik untuk merendahkan risiko mendapat penyakit jantung dan osteoporosis, juga membantu mengelakkan penyakit kanser pada payudara dan prostat.

Lycopene juga merupakan antioksida yang bagus diamalkan bagi pesakit diabetes, katarak, kulit dan juga membantu dalam masalah kesuburan.

Tembikai juga mengandungi sebatian citrulline, yang merangsangkan pengeluaran bahan nitric oxide, yang berfungsi sebagai merehatkan, melembutkan dan mengembangkan saluran darah yang sangat sesuai diamalkan oleh pesakit yang mengalami mati pucuk (erectile dysfunction) dan tekanan darah tinggi. Bila salur darah mengembang ia mengekalkan perjalanan darah dalam saluran koronari pada jantung.

Minumlah segelas kecil air tembikai. Jangan berlebihan.

Selamat berbuka dan Semoga bermanfaat.

Sumber: Dr Zubaidi Hj Ahmad.


Pengakuan Diana Danielle Hadapi Keletihan Dan Kebimbangan Melampau.

“Saya tidak peduli bagaimana rambut, wajah dan cara berpakaian saya ketika ini. Ini adalah kebenaran yang mungkin ramai cuba nafikan atau mendengar ahli keluarga berkata, ‘bertenang kerana semua itu tidak benar’. Anda juga tidak tahu mengapa ia terjadi, apakah kerana kita lemah atau mengada-ada?

“Sebenarnya, tidak kerana minda, tubuh dan semua yang ada tidak lagi seperti diri kita yang dahulu. Anda mungkin berfikir akan jadi lebih sekiranya cukup tidur. Tetapi, semua yang berlaku ini di luar jangkaan. Ia bermain dengan emosi dan menyebabkan saya penat. Saya tidak menangis, kecuali jika ia terlalu melukakan.”

Breaking down and tired from anxiety

Those who have it can relate. I dont care how my hair or face or clothes look like right now — this is the raw truth that many people have tried to deny themselves of, family members saying “it’s not real, chill” or you yourself saying “i dont know why, am i weak? Am i just mengada?” No dear — your mind, your body, your everything will just sweat, shake, hyperventilate, heart racing at random times and for no reason and you feel helpless. You think – hm, maybe if i have enough sleep i’d be better. Maybe if i have enough food i’d be better. But this thing is unpredictable. It plays with your emotions, and right now im tired. See I dont cry. I dont. Only when it hurts to my core. But not being able to breathe for so many days is so scary and is sooooo frustrating. My chest hurts from overextending the breathing. I would never dream of making a video crying like a baby and show it to the world. But it’s important to speak about mental health that affects so many others. I share because in malaysia this is not shared, people go thru it in silence, don’t be shy to seek help from a professional, an ustaz who is experienced and who can share steps to manage the overwhelming experience — some have suffered for 10-20 years in silence and it’s not fair. So ill be open and try some solutions given by so many good hearted people. Just know that panic attacks can turn to anxiety attacks which can also turn into other forms of mental instabilities so find your channel, your solution and spread your way of getting better. Maybe someone going through it now will be able to see the light at the end of the tunnel.

Manakala melihat kepada ruangan komen, para peminatnya mendoakan  kesihatannya serta nasihat. Malah ada juga berkongsi pengalaman pernah mengadapi penyakit itu.


“Benar Sekali, Iman Tidak Dapat Diwarisi” – Ridhuan Tee Bersuara Isu Anak

Pendakwah dan penceramah bebas, Prof Dr Mohd Ridhuan Tee Abdullah akan terus bersuara menjalankan tugas menegur pihak yang melakukan kesalahan walaupun anaknya yang juga pelakon, Syafie Tee terpalit dengan kontroversi panas.

Ini berikutan video Syafi berpelukan dan mencium seorang wanita tular di TikTok, baru-baru ini.

Dalam video berdurasi 26 saat itu, individu mirip Syafi itu dilihat berpelukan dengan wanita yang kemudian mengucupnya di bibir.

Video aksi mesra mereka itu dimuat naik dari Instagram wanita terbabit dengan keterangan ‘my memory syafitee’.

Ridhuan berkata, dia bersyukur dan berterima kasih kerana ramai yang mengambil berat mengenai dia dan anaknya.

“Sehari dua ini heboh dan viral habis cerita anak saya dan dibabitkan dengan saya. Maaf, atas kesibukan tugas seharian. Saya tidak dapat memberikan kenyataan dengan pantas.

“Saya bersyukur dan berterima kasih kerana ramai yang mengambil berat. Ramai yang sayang saya dan keluarga saya. Kepada yang bersama saya, memberikan nasihat, menegur cara baik, moga Allah merahmatimu. Kepada yang bertepuk tangan dan bergembira, terima kasih juga seadanya.

“Saya akan terus menjalankan tanggungjawab amar makruf nahi mungkar walaupun ia berlaku kepada anak sendiri. Umat Islam hari ini terutama anak-anak Melayu Islam kita perlu diselamatkan walaupun yang terpaksa diselamatkan itu anak sendiri,” katanya dalam satu kenyataan di Facebook.

Ridhuan berharap ujian yang menimpanya juga menjadi pengajaran buat semua pihak.

“Benar sekali, Iman tidak dapat diwarisi. Tidak dapat dijual beli. Moga semua ini tidak terjadi kepada kalian semua. Ya, saya akui saya ada kelemahan. Saya tidak sempurna. Sedangkan Nabi Nuh pun tidak mampu untuk menyelamatkan anaknya, inilah pula diri saya, hamba Allah yang hina-dina ini.

“Saya sudah melakukan yang terbaik untuk semua anak saya seramai enam orang. Begitu juga saudara mara saya. Selebihnya saya berserah dan pasrah,” katanya.

Ridhuan berkata, Syafi memang meminati bidang seni sebaik dia tamat belajar.

Katanya, sebagai bapa, dia sudah menasihati Syafi mengenai bidang yang dipilihnya itu.

“Saya juga menceburi bidang seni sejak memeluk Islam lebih 30 tahun lalu. Cuma bezanya seni saya adalah seni artis ilmuan, manakala anak memilih seni hiburan.

“Ujian datang dan pergi. Semakin kita diuji, kita menjadi semakin kuat, bukan semakin lemah. Jangan kerana ujian ini, menjadikan kita kecewa dan alpa akan tanggungjawab kita sebenarnya,” katanya.


“Ni Baru La Betul, Mak Bergaya Anak Pun Bergaya.” Zizie Izette Bawa Anak Bercuti, Tampil Sedondon Raih Perhatian!

Sejak dulu lagi, Datin Zizie Izette sering tampil sedondon bersama anak-anak terutama sekali ketika bercuti.

Isteri kepada ahli politik terkenal Datuk Seri Bung Moktar ini juga rajin memuatnaik foto momen percutian bersama anak-anak di laman media sosial Instagram miliknya.

Terbaru, dia membawa kesemua anaknya pergi bercuti di sekitar negeri Melaka Bandaraya Bersejarah.

Menerusi kapsyennya, Zizie  mengakui gembira Dan bahagia dapat  meluangkan masa dengan melakukan pelbagai aktiviti menyeronokkan bersama anak-anaknya.

“Best dapat makan angin dgn anak2 di bandar Melaka ni. Banyak sgt tempat makan dan things to do here yg sebelum ni tak pernah pun tau.

“Terima kasih di atas komen2 dlm posting saya sebelum ni. Appreciate ur comments and suggestions!,” tulisnya.

Selepas Melaka,  kakak kepada pelakon Shaheizy Sam ini turut membawa anak-anaknya bercuti di kawasan peranginan di Genting Highland, Pahang.

Zizie telah mendirikan rumah tangga bersama Bung Moktar pada tahun 2009 dan dikurniakan sepasang anak kembar bernama Aadam Zac Izette dan Aeleph Zeke Izette pada 29 Disember 2017.

Zizie kemudiannya menimang cahaya mata ketiga bernama Alisa Bella Izette pada 1 Mac 2019.

Perkongsian Zizie mendapat reaksi ramai. rata-rata memuji penampilan anak beranak ini yang tampil sedondon.


“Banyak Hari Abah Cari…,”-Duit Hilang, Rupanya Anak Bawa RM1500 Buat Sedekah Di Sekolah!

Kalau hendak diceritakan tentang ragam dan kerenah anak-anak, ternyata macam-macam kisahnya. Kalau dikenang balik, mungkin boleh buat kita tersenyum sendiri dan tidak kurang juga seakan tidak percaya dengan apa yang dilakukan mereka ketika di zaman kanak-kanak.

Pun begitu, dalam banyak-banyak kejadian ada satu kisah yang viral baru-baru ini cukup unik dan boleh mengundang pelbagai reaksi warganet. Apa tidaknya di mana seorang anak perempuan dimarahi bapanya selepas ‘ditangkap’ membawa beberapa keping wang kertas bernilai RM50 dan RM100 ke sekolah. Jumlahnya bukan sedikit namun mencapai ribuan ringgit!

“Dekat kawan berapa orang bagi? Seorang saja, sebab apa… dia susah?

“Allahuakhbar, dia kata kawan susah, lepas tu dia bawa duit banyak. Rupa-rupanya duit abah dia hilang, selamat abah jumpa hari ni sebab Allah nak tunjuk.

“Banyak hari abah cari.a.. beg baru beli, dia letak duit abah dalam ni bawa pergi sekolah nak tolong kawan-kawan susah,” kata si bapa.

Baca artikel menarik lain di sini:

Malah dia turut menasihati anaknya supaya tidak melakukan perkara begitu pada masa hadapan.

Si bapa, Noor Erwan Mohamad Nor Din berkata, dia terkejut apabila anak keduanya itu menceritakan keinginan untuk membantu rakan yang susah.

Malah anaknya yang baru berusia enam tahun mengakui bermurah hati membelikan makanan untuk kawan-kawannya setiap hari.

Meninjau di ruangan komen nyata pelbagai reaksi dan ini antaranya yang menarik perhatian.

“bagus abah dia.. x melenting.. tegur baik2 tapi tegas,” tulis warganet.

“arwah anak sy pun mcm ni duit selalu hilang Dlm purse. sekali dapat tau dia bg kwn sbb kwn dia susah .bila arwah meninggal bnyk dpt sumbangan,” kongsi yang lain.

“Abah.. esok tukar duit singgit2.. buh dlm beg anak.. bkn sekat sedekah tp didik cara bersedekah.. Jgn bg dia ambik sendiri.. kira yg beri..🥰,” cadang yang lain.

“Anak no 2 memang bertuah punya budak😂😂,” tulis netizen.


“Hati saya sakit apabila suami dihina” – Isteri Aaron Aziz Kesal Suami Kena ‘Body Shaming’

Sebelum ini tular tentang nama pelakon dari Singapura, Aaron Aziz digugurkan daripada membintangi filem The Original Gangster arahan Syamsul Yusof disebabkan beberapa faktor.

Rentetan daripada itu, isteri kepada pelakon tersebut, Diyana Halik meluahkan rasa sedih dan kesal disebabkan konflik yang berlaku antara suaminya dan Aaron Aziz dan pengarah filem tersebut yang mula berpanjangan.

Menerusi perkongsiannya di laman Instagram, Diyana menjelaskan dia tidak menyangka akan melalui detik sukar sebagai pengurus kepada suaminya kerana beliau banyak menangis sepanjang pengurusan projek lakonan filem tersebut.

Menurutnya lagi, beliau tidak pernah berkongsi apa-apa di media sosial dan hanya bersikap tenang, namun kali ini hatinya sakit dan berasa terpanggil ke depan untuk mempertahankan suaminya.

“Ini bukan disebabkan rezeki yang ditarik balik sebab saya percaya Qada dan Qadar. Tetapi tindakan yang dikenakan sangatlah tidak sopan.”

Menerusi perkongsian tersebut, isteri kepada pelakon itu menjelaskan situasi ini banyak mengajarnya untuk melihat dengan siapa kita perlu meletakkan kesungguhan, dan dalam masa yang sama berbudi bahasa sangatlah penting.

Di perkongsian awal, Diyana mendedahkan suaminya mengalami kecederaan tulang belakang adalah berpunca dari penglibatan beliau dalam filem KL Gangster namun, posting tersebut dipadam dan diubah selepas ianya meraih perhatian ramai.

Tambah Diyana lagi, beliau bersyukur kepada Allah kerana melindungi suaminya dari meneruskan projek lakonan ini. Sesungguhnya Allah adalah sebaik-baik perancang dan sebaik-baik pelindung.

Luahan daripada isteri Aaron Aziz telah mendapat perhatian daripada netizen yang rata-ratanya memberikan kata semangat buat isteri pelakon itu.

Sumber : Instagram Diyana Halik


Anak Mengamuk Time Beraya, Bukan Maknya Sorang Kena Pujuk. Tapi Sanak Saudara Pun Boleh Bantu Dengan Cara Ni!

Bila sanak saudara sudah ramai berkumpul, maka tentulah  macam-macam pula ragamnya.

Anak-anak kita juga tidak kurang  perangainya, masa orang tengah ramai berkumpul itulah dia mula tunjuk kelakuannya.

Merengek, menangis, meragam dan paling susah hendak kawal bila sudah mengamuk.

Jadi apa tips untuk menghadapinya? Ikuti perkongsian daripada Puan Ashikin ini, bukan sahaja untuk mak-mak sahaja malah sanak saudara yang lain juga sila ambil perhatian.

Tip Handle Anak Masa Raya | Jika anak mengamuk | Adik beradik, ipar duai, sepupu sepapat, mertua semua sila baca

*Mohon jangan salah anggap. Status ini fokus kepada ANAK MENGAMUK SEMASA RAYA. Bukan post ‘ KENAPA ANAK KAU, AKU YANG KENA JAGA. ‘ atau ‘ KENAPA KAU TAK MASUK DAPUR, ASYIK GENTEL ANAK’. Saya bercerita perihal anak mengamuk ya.

Raya sudah semakin dekat. Maka ramailah orang yang akan kita jumpa. Ada ibu yang risau akan perangai anak-anak nanti. Takut ada yang mengamuk, buat hal di rumah orang, tumpahkan air, bergaduh dan sebagainya.

Bukan itu sahaja, kerisauan itu ditambah pula dengan pandangan orang, cakap-cakap orang dan sebagainya.

Don’t be jungemental.

Anak seorang tidak sama dengan 2 orang anak. Tidak akan sama juga dengan 3 orang anak. 4 orang dan seterusnya.

Anak lelaki seorang tidak sama dengan anak lelaki yang 4 orang. Anak perempuan mungkin tidak sama dengan anak lelaki.

Don’t ever compare.

Jika nampak anak orang lain mengamuk contohnya, apa yang kita boleh bantu?

1. Jangan nak provok lagi – eh…kenapa ni mengamuk-mengamuk ni. Pak Long masukkan dalam toilet kang. Tengok Ahmad tu, diam je, mane ade nangis.

2. Bantu untuk tenteramkan. Tak mampu tolong jangan pandang sinis pada ibu bapanya. Jangan mengata yang bukan-bukan. Bukan mudah mahu membesarkan anak. Jadi, jangan tambah beban mereka. Kasihankan mereka. Kena ada empati.

3. Biasanya kita beraya beramai-ramai kan? Jadi, hadkanlah kunjungan ke rumah-rumah. Janganlah terlalu lama. Ambil kira emosi anak-anak. Mereka bukan seperti kita. Mereka mudah penat. Mereka cepat lapar. Mereka tak boleh sabar. Semuanya ada had.

4. Adik beradik, ipar duai, mertua dan sesiapa sahaja, mestilah saling menyokong. Kalau yang itu menangis, kita tolong, kalau anak kita menangis, orang lain pula tolong – tak perlulah menambah sakit hati si ibu dengan kata-kata yang tak membantu langsung seperti ‘ anak dia yang kedua tu memang lain sikit. ‘, ‘ anak ko tu kenapa? Cuba bagi makan. Lapar agaknya budak tu. ‘ ‘ anak ko tu kembung agaknya.’ – jangan hanya bercakap. Cuba bantu sama-sama. Boleh?

Kepada para ibu pula:

1. Be positive – jangan rasa down dengan kata-kata orang yang tidak tahu hujung pangkal. Jika kita berilmu, jangan risau.

2. Selalu ingatkan anak to be behave – dalam kereta, kat rumah, masa makan, masa main – selalu ulang, adik kena jadi anak yang baik, main elok-elok, main sama-sama.

3. Mata jangan lekang dari tengok anak. Selalu tanya keadaan anak. Bila kita close monitor, kita dapat kurangkan banyak risiko – risiko gaduh, risiko merajuk, risiko mengamuk.

4. Jika anak mengamuk di rumah orang, terus ambil anak dan bawa satu tempat. Cuba tenteramkan anak. Jika dia tidak mahu dipujuk, biarkan sebentar.

5. Sediakan barang yang cukup – busy bag, permainan, buku, biskut, air. Mungkin barang-barang ini yang akan membantu mententeramkan anak.

6. Suami isteri saling membantu. Kalau nampak anak dah mengamuk, isteri/suami jangan buat tak nampak. Lagi panjang pula perbualan. Sama-samalah pujuk anak.

Tanggapan kita, pandangan kita sama juga macam doa. Kalau kita fikir macam-macam pasal anak orang lain, lain kali Allah uji pada kita pula. Jadi, jangan bebankan fikiran kita dengan fikir apa masalah anak dia.

Anak memang begitu.
Suka main.
Merajuk.
Menjerit.
Bergaduh.
Tumpahkan air.
Sekejap ok, sekejap tak ok.
Itu normal.
Kalau tak percaya, buka buku pendidikan awal kanak-kanak. Beli buku saya pun ok. Cari buku Ibu Bijak Anak Bahagia.

Kita tak pernah nampak sisi positif anak itu.Mungkin di rumah sendiri dia sangat baik, dengar kata, tiada banyak masalah.

Sekali lagi, tolonglah!Tolong ibu-ibu yang gigih mengasuh dan mendidik anak mereka. Jangan bunuh jiwa mereka dengan kata-kata yang tak membantu langsung dan tanggapan negatif yang hanya menambah dosa.

Jika ibu kepada anak yang mengamuk itu stress, lagi kasihan daripada kita yang anak tak mengamuk. Dia nak handle anak lagi, nak handle diri sendiri lagi. Betul tak? Jom kita saling membantu.

Kita happy-happy je raya ni.Jangan stress-stress ok?

Itu sahaja dari saya.Selamat berhari raya.
Selamat mendidik dengan kasih sayang


Dianugerahkan Kesemuanya Anak Perempuan,  Ini Satu Keistimewaan Yang Patut Mak Ayah Rasa Bangga!

Miliki kesemuanya anak perempuan? Jangan sesekali merasa kecewa atau juga rendah diri tanpa kehadiran seorang anak lelaki dalam keluarga bahagia anda. Sebenarnya anda patut rasa bangga.

Paling penting, jangan sesekali rasa tertekan bila anda tidak punya anak lelaki seperti orang lain. Yang anda perlu yakini, rezeki setiap orang berbeza-beza. Ada orang yang hanya memiliki anak lelaki kesemuanya dan ada pula yang bertuah memiliki kembar sepasang dan sebagainya. Semua ini bergantung kepada rezeki daripada Allah.

Rasulullah s.a.w pernah bersabda: “Sesiapa yang memiliki tiga anak perempuan,lalu dia bersabar dengan karenah, kesusahan dan kesenangan mereka, nescaya Allah s.w.t akan memasukkannya ke dalam syurga dengan kelebihan rahmat-NYA untuk mereka.”

Antara kelebihan yang anda perlu tahu adalah:

1. Apabila seseorang perempuan mengandung janin dalam rahimnya, para malaikat akan beristighfar untuknya.

2. Allah mencatatkan baginya setiap hari dengan 1000 kebajikan dan menghapuskan darinya 1000 kejahatan.

3. Mempunyai tiga orang anak perempuan atau tiga saudara perempuan atau dua anak perempuan atau dua saudara perempuan lalu dia bersikap ihsan dalam pergaulan dengan mereka dan mendidik mereka dengan penuh rasa takwa serta bertanggungjawab, maka baginya syurga.

4. Apabila seseorang perempuan mulai sakit hendak bersalin, maka Allah mencatatkan baginya pahala orang yang berjihad pada jalan Allah.

5. Ibubapa yang menggembirakan anak perempuannya, darjatnya seumpama orang yang sentiasa menangis kerana takut akan Allah dan orang yang takut akan Allah, akan diharamkan api neraka ke atas tubuhnya.

6.Doa perempuan lebih makbul daripada lelaki kerana sifat penyayangnya yang lebih kuat daripada lelaki. Bayangkan kesemua anak perempuan anda yang setiap hari mendoakan ibu dan bapanya.

7. Apabila ibu dan bapa diuji dengan sesuatu perkara daripada anak-anak perempuan, lalu dia berbuat baik kepada mereka, maka mereka akan menjadi penghalang baginya daripada api neraka.

8. Apabila seseorang perempuan melahirkan anak, keluarlah dia dari dosa-dosa seperti keadaan ibunya melahirkannya.

9. Apabila semalaman ibu tidak tidur dan memelihara anaknya yang sakit, maka Allah memberinya pahala seperti memerdekakan 70 hamba dengan ikhlas untuk membela agama Allah.

Bagaimana Seorang Ayah Patut Didik Anak Perempuan

1. Seorang ayah mesti tunjukkan contoh tauladan dan sikap yang baik buat anak perempuannya.

2. Ajar anak perempuan menjadi anak yang sopan serta pandai menjaga akhlak dirinya.

3. Menutup aurat? Ini hal yang sangat penting ayah kena lakukan. Wajib!

4. Tunjukkan contoh bagaimana menjadi orang yang menghormati orang lain serta pandai menjaga hati orang lain ketika bercakap.

5. Ayah harus ajar anak perempuan jadi lebih kuat, percaya dan yakin pada diri sendiri.

6. Walaupun anak perempuan nampak manja dan agak penakut tetapi penting untuk seorang ayah menanamkan kata-kata semangat supaya jadi lebih berani.

7. Ketika anak perempuan mula belajar berjalan, ayah kena jadi lebih kuat dalam memberikan kata-kata semangat supaya anak berani melangkah walaupun berisiko untuk jatuh.

8. Anak perempuan memang anak yang manja. Mereka suka disayangi dan dimanjakan walaupun sudah besar. Ayah, jangan lupa tentang hal ini!

9. Sentiasa berikan mereka perhatian, konsisten ucapkan ‘ayah sayang kamu’, percayalah anak perempuan anda akan membesar menjadi anak yang berjaya dan bahagia.

10. Ayah wajib jadi pelindung setiap saat hingga akhir hayatnya!


Nak Anak Berdikari, Biar Anak ‘Follow’ Cara Kita, Bukan Kita ‘Follow’ Anak. Deep!

Siapa yang tak sayang anak kan. Ada yang sanggup menatang anak bagaikan minyak yang penuh agar anak-anak sentiasa dalam mood happy. Malah anak-anak tidak langsung di didik untuk berdikari akibat terlalu sayangkan anak.

Malah, bagi yang mempunyai anak istimewa seperti austisme langsung tidak memberi tanggungjawab untuk menguruskan rumah. Bimbang anak mengamuk akibat bebanan rutin harian.

Bagaimana pun lain orang lain caranya. Bagi lelaki ini yang mempunyai anak autisme dia mempunyai pendekatan yang berbeza untuk mendidik anak istimewanya.

Seterusnya ikuti perkongsiannya.

Bukan kita ikut cara anak-anak.
Tuan-tuan, kasih mana pun kita pada anak, selagi mana dia dalam tempoh membesar tu, biarlah dia ikut cara kita tuan-tuan. Bukan kita yang ikut diorang. Kita yang corakkan. Tentang adab, tentang tanggungjawab dan banyak lagi. Bukan senang, tapi boleh. Inilah cabaran sebagai ibu bapa.

Bukan dok guna pakai ayat yang terikut nafsu kasih sayang semata.
“Tak boleh, dia anak autism. Dia ni anak yang ada kelemahan. Kita tak boleh buat macam tu, tak boleh buat macam ni. Nanti dia memberontak, nanti dia lari.. Kita kena tengok apa yang anak nak.”

Anak ikut cara kita, tuan-tuan. Bukan kita ikut cara anak-anak. Kita lagi kenal anak kita dari anak kita kenal kita. Anak-anak ni 24 jam dengan kita, ragam diorang, makan minum diorang, kesihatan diorang, rajin malas diorang, sakit sihat diorang, semuanya bawah jagaan kita. Tangan buruklah ni yang apa jadi sekalipun, tetap suapkan rezeki ke perut diorang.

Tanpa excuse. Takda duit ke, kena buang kerja ke, sakit teruk ke, sosok kita ni lah yang kena bagi ada juga sesuatu untuk disuapkan ke perut diorang.

Tak kisah lah anak tu down syndrome ke, anak tu autism ke, anak tu apa je lah sekalipun.
Ni tangan dan corak kepimpinan kita ni penentu.
Apa orang lain nak cakap, pedulikan. Yang kenal anak kita ni kita, bukan diorang. Biarkan diorang dengan cara diorang, kita dengan cara kita.

Selamat berjaya Ibu-ibu dan ayah-ayah luar sana. Jangan ragu dengan setiap tindakan yang kita niatkan demi kebaikan anak. Walaupun kadang di mata orang nampak tak baik.
Contohnya bila depan sedara mara, anak mencarut-carut. Ada orang dia pandang anak dia, dia sengih je depan sedara mara. Dia cakap anak dia tak sengaja. Ada orang dia tegur anak dia macam ni.

“Iman, jangan mencarut. Tak baik.”
Ada orang lain pulak dia keras sikit.
“Iman, cakap macam tu lagi ibu lempang.”
Ada orang lain, dia terus tarik anak dia siap warning depan-depan orang.
“Siapa ajar cakap macam ni? Ibu bagitau dedi, biar dedi rotan..”

Lain orang lain carakan? Raikan cara masing-masing. Kita yang kenal anak kita. Time bila dia nangis, time bila dia melawan, time bila dia akan marah. Time bila dia mengamuk tak boleh nak kontrol. Tapi ingat, tuan-tuan. Biar anak ikut cara kita, bukan kita ikut cara anak-anak.

Ini Doktor cakap, “Puan, anak puan ni autism. Jadi nasihat saya, puan tak boleh buat macam ni, buat macam tu dekat anak. Nanti anak boleh hilang kawalan. “
Kita pun angguk. Lepas tu startlah kita jaga anak ibarat menatang minyak yang penuh. Dia makan tak basuh pinggan,kitalah cucikan. Dia buat bilik dia bersepah macam bilik biawak, kita lah kemaskan. Kita cakap, anak kita ni anak istimewa. Biarlah dia nak buat apapun, asalkan dia tak mengamuk sudah lah.

Tanyalah ibu-ibu yang terlalu bersalah pada anak dek risau anak bencikan dia sampai turut segala kemahuan anak. Cukup dua tahun. Ibu-ibu mula rasa terlampau letih, masuk bilik dan mula menangis sorang-sorang. Tak larat lagi nak hadap semua ni. Letih, sangat letih. Waktu tu lah mula hati tu rasa nak marah tak tentu pasal, mula terbit kecewa dekat suami bilamana rasa suami tak faham keletihan kita yang melampau. Ini semua berkait, tuan-tuan.

Tuan-tuan, singa yang ganas dan takda akal tu pun, manusia boleh jinakkan dan ajar dia supaya tak makan orang. Ni anak kita baru ada kekurangan sikit, kita dah takut nak push limit dia. Takut dia stress, takut dia memberontak. Takut anak benci. Ramai orang cakap kalau push juga, nanti anak-anak istimewa ni boleh bunuh kita.Apa ni? Tak kenal anak sendiri ke?

Berapa ramai anak istimewa dekat luar yang bilamana kita push limit dia, dia jadi somebody dekat tempat dia. Diorang ni special, push je limit dia. Percayalah, dia boleh jadi jauh lebih hebat dari yang lain. Jangan biarkan naluri keibuan yang melampau dan kata-kata orang lain yang tak tau apa tu dalam mendidik anak-anak. Anak diorang tak sama macam anak kita walaupun istimewanya sama.

Anak nombor dua aku, Autism. Ada ADD. Dia style tak boleh membohong, kerja speak english je dari kecik tak faham bahasa melayu. Hidup buat hal sendiri je tak bercampur orang. Dia nak cakap, memang straight forward. Nampak macam biadab, tapi sebenarnya tu lah kekurangan dia. Namun, hari ni siapa sangka. Umur dah 16 tahun, segala kerja dekat rumah dia buat. Basuh baju, jemur baju, memasak, kemas rumah, uruskan adik yang umurnya 2tahun, cebuk berak semua dia boleh buat sendiri. Awalan masa aku didik dia pun, ramai yang tahu anak akun ni istimewa tak habis-habis cakap aku dan bini aku tak patut buat itu ini dekat anak ni.

Katanya takut nanti anak ni pendam dan sampai satu hari, dia akan mengamuk dan ada potensi bunuh kita. Ni semua bahasa orang, ramainya datang dari group-group ibu bapa yang ada anak autism.

Sedih tak macam mana diorang doktrin kepala parent-parent yang ada anak istimewa ni untuk jadi terlalu menadah berbanding bertindak dalam mendidik anak istimewa ni. Akhirnya yang menanggung siapa? Yang terus hidup dalam istimewanya tanpa ada sesiapa yang push limit diorang ni siapa?.

Anak nombor dua aku hari ni kalau ada adik beradik ada tak dengar cakap aku atau bini aku, dia sendiri yang akan tegur adik beradik lain siap warning jangan biadab atau tak dengar cakap. Bukan tu je, dia siap bangga sebab hari ni dia boleh buat semua benda, padahal kawan satu kelas dia di kelas istimewa takda sorang pun yang boleh buat apa yang dia dah buat dekat rumah.

Paling power apa? Hari ni dah boleh nampak, dia dah mula ada deria sensitif dalam banyak hal berbanding sebelum ni yang satu habuk pun dia tak ambil tahu hidup dengan life dia je.
Ibu-ibu, ayah-ayah, kita terpilih untuk mendidik anak-anak istimewa. Jangan sia-siakan dan jangan perjudikan nasib diorang kelak kita dah takda nanti.
Aku yang menulis,
Tuan Amir Danau

P/s : Hari tu anak aku yang hyper sorang ni, aku tegur dia. Aku cakap, bila kena tegur jangan suka menjawab dan bagi banyak alasan. Lepas tu dia jawab balik. Dia cakap, “Luthkan hyper, memang lah macam tu”. Aku jawab balik, “Dedi ni hyper, dedi ni autism, ADD, ADHD semua dedi ada. Lagi teruk daripada korang. Tapi masa kecik-kecik, Dedi kuat menjawab jugak. Tau apa Pak Long buat dekat dedi? Dia belasah dedi. Dia tumbuk muka dedi. Start dari hari tu, dedi dah tak menjawab sampai hari ni. Jadi, tak perlu bagi alasan autism ke, hyper ke, tak perlu. Dedi pun ada semua tu, tapi dedi boleh control. Sengih je dia dengar. Dia jawab. “Okey dedi, sorry. “

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Suami Isteri Kekal Bahagia Sampai Syurga, Jangan Teragak-Agak Buat 5 Perkara Ni!

Melangkah ke gerbang perkahwinan sememangnya indah-indah belaka. Namun perlu cukup ilmu untuk sama-sama melayarinya dengan bahagia. Kunci bahagia adalah keserasian, sabar dan menerima pasangan seadanya.

Setiap kali pergaduhan, janganlah kita cepat melatah. Baik suami atau isteri harus sama-sama mencari kata sepakat untuk memperbaiki dan mencari bahagia.

Pakar motivasi keluarga menyarankan lima perkara ini untuk memperoleh rumah tangga bahagia hingga akhir usia. Jangan lupa lakukan perkara-perkara ini.

Serasi dalam komunikasi

Berkomunikasilah dengan pasangan. Mungkin ia tidak mudah untuk dilakukan. Namun tanpa disedari, banyak masalah besar dalam rumah tangga muncul daripada hal yang paling mudah ini.

Silap pilih waktu untuk berbincang, silap penggunaan bahasa dan kata-kata yang tidak sesuai boleh menyebabkan timbulnya salah faham Kunci utama agar serasi dalam komunikasi tentu sama-sama memahami akan perbezaan antara suami dan isteri.

Kepercayaan pada pasangan

Salah satu tip untuk membina kepercayaan terhadap pasangan adalah saling berlaku jujur. Kejujuran terhadap pasangan, maka sikap saling percaya-mempercayai akan wujud dengan mudah.

Namun, ada juga pasangan suami mahupun isteri yang sukar untuk mempercayai pasangannya, bahkan memiliki tahap kecurigaan terlalu tinggi dan sering berprasangka buruk pada pasangannya.

Untuk membina rasa percaya, suami dan iosteri harus bertoleransi dan saling mengingatkan, bersifat terbuka adalah penting.

Berasa cukup dengan rezeki yang Allah beri

Wang memang bukan segala-galanya tetapi segala-galanya perlukan wang. Ini masalah klasik dalam rumah tangga.Banyak yang berakhir dengan perceraian hanya disebabkan oleh masalah wang.

Justeru, sebagai rahsianya adalah selalu bersyukur, saling menerima dan berasa cukup. Walau apapun keadaan keluarga anda hari ini tetap bersyukur, tetap tersenyum dalam menjalani hari-hari. Hindari mengeluh dan sering melihat mereka yang kurang beruntung daripada kita.

Usah ukur kebahagiaan dengan berapa banyak harta yang dimiliki. Setiap individu mempunyai rezeki masing-masing. Ada dikurniakan kesenangan dari segi wang ringgit. Ada pula dikurniakan rezeki dalam bentuk zuriat. Jadi kunci katanya, bersyukurlah.

Belajar bertoleransi

Perkahwinan yang dibina telah menyatukan dua orang berbeza kelamin, latar belakang keluarga, cara berfikir dan memiliki nilai-nilai yang berbeza – nilai-nilai dalam hidup, dalam rumah tangga, dalam mendidik dan mengasuh anak, dalam pendidikan anak dan sebagainya. Jadi, belajar untuk hidup bertoleransi dan berbincang dalam membuat sebarang keputusan dalam rumahtangga.

Cinta pada keluarga

Meskipun sudah menikah maka tetaplah berbakti dan membahagiakan keluarga. Baik keluarga suami mahupun isteri. Insya-Allah keberkatan akan membuat rumah tangga menjadi bahagia.


Bersihkan Rumah Pun Kena Ada Ilmu, Elak Mop Lantai Bercampur Najis, Ustaz Ni Jelaskan!

Aktiviti mengemas rumah seperti mengemop lantai memang selalu kita buat setiap hari. Rutin harian ini nampak mudah pada pandangan mata kita. Mudah pada pandangan mata tetapi sebenarnya ada banyak ilmu yang harus kita pelajari.

AIR MOP LANTAI BERCAMPUR NAJIS

Banyak orang zaman sekarang, bila ada najis seperti muntah, tahi lipas ke, cicak ke, dia buang dulu najis kmudian mop, cuma, dia tak guna air mutlak, dia guna air mop lantai (sabun lantai). Adakah semua kawasan lantai yang dia mop menjadi najis atau kawasan najis tu sahaja selepas mop?

Menurut mazhab Syafi’ie, air yang berkapasiti 2 kolah (230 liter) dan ke atas bercampur dengan najis, maka air tersebut tidak bertukar menjadi najis melainkan berubah salah satu dari 3 sifat air tersebut, iaitu bau, warna atau rasa. Ini berdasarkan sepotong hadith yang menyebut:

عَنْ عَبْدِ اللَّهِ بْنِ عُمَرَ – رَضِيَ اللَّهُ عَنْهُمَا – قَالَ: قَالَ رَسُولُ اللَّهِ – صَلَّى الله عَلَيْهِ وَسَلَّمَ: «إِذَا كَانَ الْمَاءَ قُلَّتَيْنِ لَمْ يَحْمِلْ الْخَبَثَ».وَفِي لَفْظٍ: «لَمْ يَنْجُسْ». أَخْرَجَهُ الْأَرْبَعَةُ، وَصَحَّحَهُ ابْنُ خُزَيْمَةَ وَابْنُ حِبَّانَ وَالحَاكِمُ

Maksudnya: Abdullah bin Umar RA bahawa Rasulullah -sallallahu ‘alaihi wa sallam- bersabda: “Jika kandungan air mencapai dua kolah maka ia tidak mengandungi kotoran.” Dalam suatu lafaz hadith: “Tidak bernajis”. (Diriwayatkan oleh Imam empat dan dinilai sahih oleh Ibnu Khuzaimah, Hakim, dan Ibnu Hibban)

Jadi jika air mutlak 2 kolah dan ke atas berubah salah satu sifatnya contoh jernih berubah warna kekuningan disebabkan najis, maka air itu bukan lagi air mutlak malah kategori air mutanajjis (air najis). Ini berdasarkan hadith baginda -sallallahu ‘alaihi wa sallam- yang menjelaskan:

وَعَنْ أَبِي أُمَامَةَ الْبَاهِلِيِّ – رضي الله عنه – قَالَ: قَالَ رَسُولُ – صلى الله عليه وسلم: «إِنَّ الْمَاءَ لَا يُنَجِّسُهُ شَيْءٌ، إِلَّا مَا غَلَبَ عَلَى رِيحِهِ وَطَعْمِهِ، وَلَوْنِهِ». أَخْرَجَهُ ابْنُ مَاجَهْ

Maksudnya: Abu Umamah al-Bahily RA bahawa Rasulullah -sallallahu ‘alaihi wa sallam- bersabda: “Sesungguhnya air itu tidak ada sesuatu pun yang menajiskan ia kecuali sesuatu yang dapat merubah bau, rasa dan warnanya.” (Riwayat Ibnu Majah)

Manakala air di bawah kapasiti dua kolah, jika bercampur dengan najis maka secara automatik ia berubah menjadi air mutanajjis (air najis) meskipun tidak berubah sifat sama sekali. Ini kerana kekuatan menolak kesan najis hanya ada pada air yang berkapasiti 2 kolah dan ke atas sepertimana yang dinyatakan oleh Baginda -sallalhu ‘alaihi wa sallam- dalam hadith di atas.

Berbalik kepada air mop yang bercampur najis seperti najis dan muntah. Mengikut kaedah mazhab Syafi’ie, air mop di dalam baldi bercampur dengan najis maka air itu menjadi air mutanajjis. Bahan bernajis seperti air mutanajjis haram dimanfaatkan termasuklah mop lantai menurut mazhab Syafi’ie. Perkara ini dinyatakan di dalam kitab-kitab fiqh Syafi’ie antaranya Imam al-Khatib al-Syirbini -Rahimahullah-, sepertimana kata beliau di dalam karangannya ‘al-Iqna Fi Hall Alfaz Abi Syuja’:

لو أخذ دما أجنبيا ولطخ به نفسه أي بدنه أو ثوبه فإنه لا يعفى عن شيء منه لتعديه بذلك فإن التضمخ بالنجاسة حرام

Maksudnya: ” Begitu juga seseorang yang mengambil darah orang lain(ajnabi) kemudian melumuri dirinya iaitu badannya atau pakaiannya maka ia tidak dimaafkan sedikit darinya kerana lumuran darah yang melampau pada dirinya, sesungguhnya meletakkan(menyentuh) najis adalah haram”.

Oleh disarankan sesiapa yang mop lantai agar mengelakkan dari membersihkan lantai yang dengan air yang sudah bercampur dengan najis. Ini kerana kapasiti air di dalam baldi ternyata di bawah kadar 2 kolah, maka ia bernajis apabila bercampur najis meskipun tidak berubah sifatnya. Ini kerana air yang bernajis tidak dikira mampu menyucikan sesuatu tempat dari najis.

Jika lantai yang sudah dimop dengan air yang bercampur najis yang tidak dimaafkan, maka wajib lantai dibilas/disapu dengan air mutlak sehingga hilang kesan-kesan najis pada tempat itu. Apa pun terpulang kepada kebijaksaan masing-masing untuk melaksanakan cara penyucian tempat yang bernajis mengikut kaedah yang telah ditetapkan oleh syarak.

Antara najis yang dimaafkan ialah najis cicak yang terlalu sedikit. Sebagai contoh najis cicak dua tiga butir termasuk ke dalam air baldi, ia dikategori najis yang dimaafkan selagimana ia tidak merubah sifat air. Ini kerana tahi cicak antara najis yang sukar untuk dielakkan. Jika ia banyak maka tidak dimaafkan iaitu menajiskan air yang sedikit walaupun tidak berubah sifat.

Bolehkan membersihkan tempat bernajis dengan air sabun? Menurut mazhab Syafi’ie, tempat atau benda yang terkena najis wajib dibersihkan dengan air mutlak dan tidak sah dengan air mutlak yang bercampur dengan bahan lain seperti sabun. Tiada masalah untuk menggunakan air sabun untuk basuhan awal namun basuhan kedua mestilah menggunakan(bilas) air mutlak.

Menurut mazhab Hanafi, air mutlak yang berubah sifatnya dengan bahan lain seperti sabun maka ia tetap suci dan menyucikan. Pendapat mazhab Hanafi boleh diamalkan jika melibatkan kawasan terlalu besar seperti kilang dan proses pembersihan melibatkan mesin canggih yang menggunakan sabun, ini termasuk kategori darurat. Manakala tempat yang kecil seperti rumah maka jangan lari dari kaedah mazhab Syafi’ie.

Wallahu A’lam
Abu Ruqayyah Ba ‘Alawi

Kredit: Ustaz Syed Shahridzan


Nak Sweet Biarlah Sama-Sama. Lepas Makan Suami Tolong Isteri Kemas Dapur. Anak Tengok Akan Tiru, Jadi Ayah Kena Tunjuk Teladan Baik.

Ikatan perkahwinan  melibatkan dua insan untuk hidup bersama tidak kira susah atau senang. Termasuklah saling membantu satu sama lain ketika menjaga amanah dari Allah, iaitu anak. Lumrah hidup berumah tangga, jika ingin bahagia kena sama-sama memberi dan menerima.

Sebagai suami, kena ada sifat tolak ansur jugak. Jangan hanya tahu mengharapkan pasangan sahaja yang menguruskan hal rumah tangga. Harus ada persefahaman antara suami isteri terutama kepada isteri yang bekerja dan tidak mempunyai pembantu di rumah.

Ayah Buat, Anak Ikut, Mak Jadi Mangsa

Saya perhati je gelagat pasangan yang baru kahwin ni. Makan isteri hidangkan. Lepas makan pinggan tinggal atas meja terus keluar hisap rokok. Si isteri senyum je ambil pinggan bawa ke sinki dan cuci. So sweet isteri layan suami macam raja.

Ketika belum ada anak situasi begini memang nampak sweet tapi lepas dah ada anak tabiat begini kena kurangkan.

Anak-anak belum pandai menilai. Jadinya apa sahaja yang dia lihat dia akan tiru. Termasuklah cara ayah melayan mak, dan cara mak melayan ayah. Anak akan tiru bulat bulat!

Takut mak jadi mangsa bulian anak-anak.

Yalah, mana tak kena buli kalau anak-anak makan kena di layan setiap seorang, kalau anak seorang ok lagi tapi kalau anak 3 4 5 orang? Tekanan si mak nak handle pelbagai ragam anak.

Lebih ditakuti ialah bila anak tak pandai langsung nak menolong mak. Tak menolong mak memasak, pinggan kotor tinggal je dalam sinki, kerja rumah semua mak seorang yang buat.

Mak dah macam bibik, kerja nak layan kehendak suami dan anak-anak.

Mak rajin atau malas bukan isunya, yang penting sekarang kita kena mengajar anak ringan tulang dan adab sejak kecil.

Supaya dah besar nanti diorang tak menyusahkan pasangan. Terutamanya anak lelaki!

Anak lelaki akan jadi imam #keluarga satu hari nanti. Kalau imam dalam solat, bacaan kena betul, tertib solat kena betul, semua berkaitan solat kena sempurna.

Begitu juga sebagai imam keluarga. Suami atau ayah mesti tunjukkan teladan yang baik pada isteri dan anak-anak, beri didikan yang terbaik dan kena jadi pemimpin yang boleh di harapkan. Barulah terbina keluarga sempurna.

Kahwin bukan tempat untuk orang yang malas atau rajin.

Kahwin hanya untuk orang yang boleh bekerjasama dan sanggup susah senang bersama.

Wallahu A’lam,

Mohd Fhais
Nak sweet biarlah sweet sama-sama. Isteri layan suami macam raja, suami layanlah isteri macam permaisuri. Baru adil.

p/s : Sila join channel group #notakekeluargaanfhais jika anda mahu lebih banyak tips kekeluargaan seperti ini.
Klik sini ? t.me/CoretanFhais


“Kepada Maduku Yang Cantik, Saya Sayang Awak Dunia Akhirat” Video Adira & Datin Red Raih Perhatian Ramai!

Bila sebut tentang poligami, tak semua boleh terima dengan rela hati. Iye lah, dah elok bahagia berdua bersama suami tiba-tiba muncul orang ketiga nak berkongsi kasih.

Namun, siapalah kita nak menidakkan jodoh dan takdir yang ditetapkan oleh Dia. Apa yang penting, dalam isu ini sang suami kena pandai berbahagi kasih seadilnya dan mengeratkan hubungan antara isterinya. Kalau isteri-isteri bahagia dan gembira, suami lagi bertambah bahagia.

Itulah perasaan yang digambarkan oleh penyanyi yang berasal dari Sabah, Adira Suhaimi yang dilihat akrab bersama madunya, Datin Seri Syarifah Nor Shafila Hassim atau lebih dikenali sebagai Datin Red yang menarik perhatian ramai apabila mereka berdua memuat naik hantaran yang sama di laman TikTok.

Dalam video tersebut memaparkan Adira atau nama sebenarnya Siti Adira Suhaimi  bersama Datin Red hadir ke sebuah majlis pertunjukan fesyen yang menampilan kemunculan pertama anak sulung Datuk Red di atas pentas peragaan. Paling mendapat perhatian di mana dalam video tersebut mereka kelihatan berpimpinan tangan ketika berjalan.

“Hari itu post video lelaki (suami). Hari ini video madu. Screetshot (tangkap layar) cepat,”tulis Adira.

Manakala hantaran Datin Red pula menyatakan dia sangat sayang akan madunya dan berharap dapat pelihara hubungan akrab menggunakan video yang sama.

“Alhamdulillah, semoga Allah SWT menjaga hubungan ini. Kepada maduku yang cantik, saya sayang awak dunia akhirat,”tulis Datin Red.

Datin Red turut menitipkan ucapan tahniah buat anak sulungnya, Awin atas kemunculan pertama di pentas peragaan.

Meninjau di ruangan komen, rata-rata warganet kagum dengan hubungan akrab antara mereka. Malah, ada yang juga mengatakan kemesraan yang terjalin antara kedua-dua isteri tersebut adalah berdasarkan kepayahan seorang suami menjaga keharmonian rumah tangga.

Untuk rekod, Adira berkahwin dengan ahli perniagaan Datuk Seri Adnan Abu (Datuk Red) di Songkhla, Thailand pada 3 Disember 2015. Hasil perkahwinan tersebut, mereka dikurniakan tiga cahaya mata iaitu Anggrek, 5, Asan, 4, dan Anggun, 3.

Adira merupakan isteri kedua, manakala perkahwinan pertama bersama Datin Red dikurniakan lima cahaya mata.

Sebelum itu, Datuk Red pernah berkahwin ketika berusia 20 tahun namun berpisah lima tahun kemudian. Menerusi perkahwinan itu dia dikurniakan dua orang cahaya mata iaitu berusia 22 dan 17 tahun. Secara keseluruhannya, Datuk Red memiliki 10 orang cahaya mata.

Sumber: TikTok @adira.suhaimi , @pila4535


‘Daddy, Put Five Plate Okay. One For Mommy.’ SuperDaddy Tetap Raikan Hari Jadi Arwah Isteri Bersama Anak. Sebak!

Sungguh kehilangan orang tersayang bukanlah satu perkara yang mudah. Rindu pasti ada di hati, bukan tidak tidak redha dengan apa yang terjadi. Tapi rindu itu tetap ada tanpa batas.

Siapa jangka, ajal menjemput isteri dahulu. Sudah tentu kehidupan bertukar 360 darjah. Setulus cinta seorang suami tidak hilang, kenangan kekal abadi dalam diri sehingga hayat.

Begitulah nukilan jiwa Khairul Abdullah atau juga dikenali sebagai SuperDaddy yang sering berkongsi kisah hidupnya bersama ketiga-tiga anak setelah isteri tercinta pergi selamanya di laman sosial facebook miliknya.

Terbaru, beliau berkongsi momen meraikan sambutan hari jadi arwah isteri tercinta. Biarpun hilang dimata, tapi tidak dihati. Hari jadi tetap dirai bersama anak-anak. Biarpun sibuk dengan rutin harian, diri tidak lupa akan hari istimewa insan yang pernah bertakhta dihati.

Ikuti perkongsiannya.

ANAK-ANAK PENYERI HIDUP

Kelam kabut aku pagi tadi. Kelas untuk semester baru dah start. Semuanya online, nak kena mengadap pc sepanjang hari.

Sambil dengar lecture sambil goreng telur untuk breakfast anak-anak pun boleh tahan mencabarnya. Sambil diorang breakfast sambil aku nak ambil nota pun mencabar jugak.

Ada budak tertelan pensil ni karang.

Sambil ambil nota dengar pulak classmate pompuan yang sendawa kuat 3 kali tu pun menikam kalbu jugak. Kenapalah dia tak mute microphone tu.

Dah selesai breakfast.

Baru nak fokus, depa ni bertumbuk pulak.

Siap bedebuk-debuk bunyi tumbuk tampar dan dengan adegan berguling-guling lagi. Siap dengan sound efek jeritan dan pekikan yang diakhiri dengan tangisan secara berjemaah.

Huhuhu, aku nak tumpang nangis jugak weh. Baru habis 2 kelas. Ada lagi 2 kelas sampai pukul 6 petang ni.

Lunch ni aku order jer online.

INGATI HARI KELAHIRAN ARWAH ISTERI

Budak bertiga ni dah kalut tanya birthday cake untuk mommy depa. Khaleel request suruh letak bunga kat atas. Mommy suka bunga katanya. Khaleef suruh letak 4 lilin supaya kami 4 orang dapat tiup sorang satu.

Khaleed pula bergaduh dengan Khaleel katanya tak perlu kek, mommy dah tak ada. So depa bertumbuk lagi. Entah macam mana ketiga-tiga join bertumbuk dan Khaleef luka di bawah mata.

Dan, telinga aku sebelah masih dengar apa lecturer cakap dan lagi sebelah melayan tangisan mereka yang tewas bertumbuk.

My plate is full guys. Tak cukup tangan dah.

Doakanlah agar aku berjaya mengharungi hari yang mencabar ini. Dan, berjaya sampai ke hatimu.

SAYU PERMINTAAN ANAK-ANAK SIMPAN KEK UNTUK ARWAH MOMMY

#superdaddy

Sumber: Khairul Abdullah


Jika Mahu Pokok Bunga Kertas Subur Dan Berbunga Lebat, Sila Ikut Tip Ini.

Setiap kali memandang rimbunan pokoknya yang lebat berbunga dengan warna yang cukup menarik membuatkan hati cukup teruja dan tak jemu mata memandang.

Warna kuning cair, merah jambu, ungu, merah manggis dan putih serta beberapa jenis pokok bunga kertas lain sentiasa buat kita rasa segar mata memandang. Cantik kan! Bunga kertas atau sering juga disebut bunga bougenville sebenarnya dapat tumbuh subur di mana saja.

Jika anda sendiri  teringin memiliki rimbunan bunga kertas yang lebat dan cantik, kena tahu bagaimana caranya.

Ini ada 8 tip yang patut anda tahu jika mahu pastikan bunga kertas kita subur dan mengeluarkan bunga yang banyak.


Seminggu Sekali Buat Minuman Immune Booster, Doktor Ini Kongsi Minuman Daya Tahan Penyakit.

Kesihatan badan ini kena jaga. Jangan asyik makan aje tanpa hiraukan kesannya kepada badan.

Badan kita ni kena jaga selalu. Bukan aje fizikal tetapi dalaman. Sebagaimana perkongsian Dr Rizal Abu Bakar ini boleh dijadikan panduan.

Amalan seminggu sekali membuat minuman immune booster atau minuman meningkatkan daya tahan badan boleh membantu kesihatan tubuh badan. Lazimnya minuman begini mampu meningkatkan stamina daya tahan tubuh, mencegah dari berbagai virus dan penyakit.

Apa lagi, cuba praktikan!

Biasanya seminggu sekali saya akan buat minuman Immune Booster. Bahan dan caranya pun mudah.

Bahan-bahan:

1) 1 biji epal hijau

2) Halia sebesar ibu jari

3) Bayam 1 cawan

4) 1 biji lemon bersaiz besar

5) Air 1 cawan

Caranya penyediaan:

1) Masukkan air dalam blender.
2) Masukkan bahan 1-3. Blend
3) Perah lemon dan campurkan dengan bahan yang telah diblend.
4) Minum dengan fiber sekali tanpa perlu ditapis

Selamat mencuba!

Keluarga Talk: Mengukir Bahagia Tidak Semestinya Harus Korban Diri


Takut Anak Kecil Terkutip Tahi Cicak Di Ruang Tingkap, Segera Lakukan Ni Wahai Ibu!

Masalah tahi cicak yang memenuhi ruang tingkap dan kaki lima rumah antara yang memeningkan kepala ibu-ibu. Lebih-lebih lagi jika ia dibiarkan lama di situ maka ia menjadi keras dan sukar untuk dibersihkan. Walaupun sudah dibersihkan, namun masalah tersebut tetap berlaku.

Untuk para ibu dan suri rumah di luar sana, mungkin boleh cuba kaedah yang dikongsikan oleh salah seorang pengguna laman facebook iaitu Muna Binti Mohammad.  Petua ini dapat menghalang cicak sekaligus menjaga kebersihan tingkap rumah.

Bahan-bahan

3 cuka makan

1/3 air

1/3 cecair basuh pinggan

cara membuat:

♦ Spray di kawasan tersebut, seluruh bingkai tingkap, dinding dan tempat cicak bersembunyi seperti di belakang lampu.

♦ Petua ini juga boleh digunakan untuk kawasan yang banyak semut suka melata.


Ibu Mentua Menderita Kencing Manis, Boleh Sarankan 7 Cara Ni Untuk Makan Nasi Lebih Selamat!

Pengambilan nasi yang berlebihan sememangnya tidak sihat bagi penghidap kencing manis. Kandungan karbohidrat (gula) yang tinggi dalam nasi membuatkan penghidap diabetes takut untuk makan nasi.

Nasi sebenarnya taklah salah, malah janganlah gerun nak ambil nasi. Apa yang penting kenalah tahu nasi bagaimana yang selamat untuk di makan. Kalau mak mentua atau bapa mentua alami masalah ni, anda bolehlah lakukan seperti yang disarankan oleh Saintis dari Mardi, Dr Suri Roowi.

NASI DAN DIABETIS – APA YANG ANDA PERLU TAHU?

GI merujuk kepada nilai gula dalam darah.

2. Nasi keras mempunyai nilai GI yang rendah. Jadi, nasi keras lebih sesuai untuk pesakit diabetis berbanding nasi lembik.

3. Nasi sejuk yang disimpan pada suhu 4 darjah Celcius selama 24 jam lebih sesuai untuk pesakit diabetis kerana GI yang rendah berbanding nasi panas.

4. Nasi dari beras hancur mempunyai GI yang tinggi (86) dan kurang sesuai untuk pesakit diabetis. Nasi biasa mempunyai GI (83).

5. Nasi yang dimakan bersama sayur-sayuran tinggi fiber larut air, seperti kacang bendi lebih sesuai untuk pesakit diabetis, kerana ia meningkatkan kepekaan terhadap insulin.

6. Nasi goreng pula lebih sesuai untuk pesakit diabetis, berbanding nasi putih kerana mempunyai nilai GI yang lebih rendah.

7. Bubur lebih tinggi GI berbanding nasi.

Dapatkan nasihat Dr anda. Makan ikut kadarnya.

Kredit: Dr Suri Roowi


Ini Sebabnya Kenapa Tidak Boleh Biarkan Pintu Dan Tingkap Terbuka Waktu Maghrib. Serius, Ibu Bapa Kena Baca !

Mungkin ada di antara anda yang pernah mengalami situasi anak kecil menangis dengan kuat. Bukan itu sahaja, kelakuannya berubah,  matanya terbeliak/meliar ke atas pada tempat yang sama terutamanya waktu maghrib?Pasti membuatkan anda cemas dan bingung apakah yang berlaku bukan?

Ini berlaku disebabkan oleh rumah anda mungkin dimasuki jin. Menurut Ustaz Azhar Idrus, 10 minit sebelum maghrib pastikan pintu rumah dan tingkap telah ditutup untuk elak rumah dimasuki oleh Jin bernama Ummu Sibyan. Ummu Sibyan ini hanya akan masuk ke dalam rumah yang mana pintu dan tingkap terbuka luas.

Mungkin panduan yang diberikan oleh doktor ini dapat membantu ibu bapa di luar sana yang mungkin mengalami situasi yang sama.

Maryam Soolihah pernah menangis dengan memandang siling rumah. Tangisan dia masa tu memang dasyat!

Dengan mata bulat memandang ke atas memang buat saya rasa tak sedap hati. Saya tahu tangisan bayi ni kebanyakannya normal kecuali tangisan yang disertai :

– demam tinggi
– jadi taknak menyusu langsung
– muntah-muntah
– penafasan laju
– sawan
– perut kembung
– tak berak dan tak kencing
– cirit birit yang cair ataupun beserta darah

Kalau yang ni memang sebaiknya kena bawa bayi jumpa doktor tapi si Maryam ni normal je cuma tangisan dia tu melampau-lampau dan mata dia selalu pandang ke atas.

Saya jenis tak percaya bab syaitan, jin dan alam ghaib ni kecuali yang ada dalam Al Quran dan Hadis. Rupanya memang ada sejenis jin pengganggu anak kecil yang disebut dalam Hadis. Namanya Ummu Sibyan.

Hadis Ummu Sibyan tu Hadis daif tapi larangan untuk tak bagi anak-anak keluar waktu senja, tutup pintu waktu senja dan tak digalakkan buka pintu pada waktu senja ni memang ada dalam Hadis Sahih.

Nak tahu anak kita kena gangguan ‘luar’ waktu senja ni senang je. Kalau ada tanda ni mungkin dia tengah diganggu :

1. Menangis pada waktu senja
2. Ada pintu yang terlupa nak ditutup
3. Anak normal dan takde sakit apa-apa
4. Cuba gerakkan badan dan kepala anak kita masa dia menangis. Kalau dia tetap pandang pada satu tempat, ada kemungkinan kena gangguan la tu.

Kalau dah jadi camtu cepat-cepat cari pintu atau tingkap yang tak tertutup tu dan tutup segera dengan baca Bismillah. Amik air, baca Ayat Kursi 3x dan hembus pada air. Sapu air tu sambil usap pada wajah anak kita. Kalau tak reda jugak cuba azan dalam rumah ye.

p/s : Jangan pulak ingat semua tangisan bayi ni sebab gangguan. Kebanyakannya normal je insyaAllah. Biasa la budak-budak nak membesar tapi ilmu tentang tangisan bayi ni semua mak ayah wajib tahu. Tolong bagitahu mak ayah yang belum tahu sebab sangat ramai mak ayah yang tahu tentang info ni.


Cegah Masalah Kulit Wajah Kering, DIY Masker Kentang Jawapannya, Confirm Cun!

Tak hanya punya kuasa luar biasa dalam masakan, kentang juga kalau nak tahu baik untuk kecantikan kulit. Terbaru, kentang dimanfaatkan untuk menghilangkan garis-garis halus dan kedutan pada wajah, memperbaiki tekstur kulit, mencerahkan, dan menegangkan kulit. Wow!

Disebabkan itulah ramai yang mencuba masker kentang ini sendiri di rumah. Kos pun jimat. Jom ikut cara menyediakan masker kentang yang dikongsikan oleh Anis Roduan di facebooknya.

Kentang selain sedap dimakan, elok jugak buat masker tau uols. Kalau korang ada masalah kulit kering, cepat cuba tips ni. Sesuai juga untuk semua jenis skin. Selamat mencuba.

Bahan-bahan:
1 biji kentang – kisar hingga hancur (tambah 1/4 cawan air kalau perlu)
Sebiji telur – ambil putih telur sahaja

Cara pakai:

1. Campurkan kentang yang dikisar dengan putih telur.

2. Sapukan pada seluruh muka. Biar kering selama 30 minit.

3. Cuci dan bilas muka dengan air suam atau sejuk.

Kebaikan Masker Kentang:
1. Mengatasi kulit kering dan membuang sel kulit mati/menggelupas.
2. Menghilangkan jerawat & bekas jerawat
3. Mencerahkan kulit wajah secara semulajadi
4. Menghilangkan blackhead/whitehead
5. Merawat kulit sunburn
6. Mengurangkan kedutan pada kulit muka
7. Mengatasi kulit berminyak

Kredit: Anis Roduan


Meruntun Jiwa Bayi Meninggal Dunia Dalam Bas, JKN Sarawak Bertindak Cari Ibu Bapa

Sayu hati melihat wajah seorang ibu memeluk erat anak yang disayangi. Lebih pilu anak itu sebenarnya telah meninggal dunia. Dakapan ibu bagaikan sedang mendodoikan anaknya yang sedang lena diulit mimpi.

Sesiapa sahaja yang melihat video yang tular di facebook pastinya sebak. Wajah ibu tenang namun hatinya sedang duka teramat kehilangan anak yang masih bayi.

Berat mata memandang berat lagi bahu yang memikul. Rata-rata wargamaya meluahkan sebak melihat kisah menyayat hati itu.

JKN SARAWAK CARI IBU BAPA BAYI

Rentetan tukar video berkenaan, Jabatan Kesihatan Negeri (JKN) Sarawak berusaha mengesan ibu bapa bayi yang dilaporkan meninggal dunia di perhentian bas Jelukong, Sri Aman, pada 5 Disember lalu.

Pengarah JKN Sarawak, Dr Ooi Choo Huck berkata, ia bagi mendapatkan maklumat lanjut berkenaan kes itu yang tular di media sosial.

Sehubungan itu katanya, JKN Sarawak memohon agar ibu bapa bayi berkenaan supaya menghubungi pihak kesihatan secepat mungkin bagi membantu siasatan.

“Punca kematian kes masih dalam siasatan dan belum dapat ditentukan, justeru JKN Sarawak berharap orang ramai agar menghormati keluarga mendiang dengan tidak membuat sebarang spekulasi ke atas punca kematian sebelum siasatan selesai dijalankan,” katanya dalam kenyataan, hari ini.

Katanya lagi, bayi itu kemudian segera dibawa ke Hospital Betong dan disahkan meninggal dunia apabila sampai ke hospital.

Setelah pemeriksaan fizikal dan radiologi dilakukan, bagaimanapun perbincangan bersama anggota polis dari Balai Polis Skrang, Sri Aman, ahli keluarga bayi dan pihak pengurusan hospital, bedah siasat tidak dilakukan.

Menurutnya, mayat bayi itu kemudian dibawa pulang oleh pihak keluarganya dan disemadikan di perkuburan rumah panjang di Ulu Pakan, Sarikei.

LIHAT VIDEO PENUH

Terdahulu, kejadian yang menyayat hati itu tular pada Isnin lalu dimana seorang wanita mahu membawa anaknya pergi ke hospital untuk mendapatkan rawatan dari pekan Julau ke Kuching.

Namun begitu, semasa dalam perjalanannya yang menaiki bas ekspres, secara tiba-tiba anak tersayangnya itu sudah tidak bernafas apabila bas tersebut berhenti di Jelukong Rest Stop.

Terkejut dengan pemergian anaknya, wanita terbabit hanya mampu memeluk erat tubuh dan mengucup dahi bayinya itu tanpa memberi sebarang kata-kata.

Seorang ketua rumah panjang yang kebetulan berada di situ menawarkan untuk membawa mereka ke pusat perubatan Betong. Beliau turut memberikan RM300 kepada wanita itu untuk perjalanan pulang ke rumah.

Video yang dimuat naik oleh Alan Tang dan Jessa Bandang di laman Facebook itu mendapat pelbagai respons daripada warga maya. Ramai yang bersimpati dan tumpang bersedih dengan keadaan yang menimpa si ibu.

Meninjau di ruangan komen, warga maya  meluahkan simpati kepada keluarga berkenaan dan menitip doa setelah kehilangan bayi tersayang.


“Abah Yang Best Ni, Tenang Tapi Tegas. Drive Pun Sempat Tazkirah.” Pertama Kali Tengok Daily Life Faizal Tahir, Buat Ramai Kagum!

Bukan mudah untuk melihat penyanyi  Dan komposer terkenal,  Faizal Tahir berkongsi kehidupannya terutama sekali berkaitan anak-anaknya. Dia sebelum ini baru sahaja menimang cahayamata ke 7 pada bulan Disember tahun lalu.

Namun, dalam perkongsian terbaru, pelantun lagu Gemuruh memuat naik gelagat anak-anaknya yang menaiki kereta untuk ke sekolah.

Menerusi akaun Instagram miliknya, jelas Faizal, pelbagai karenah anak-anak boleh dilihat. Ada yang  seorang anaknya mengalami pendarahan hidung, seorang lagi hilang kopiah di sekolah. Manakala dua orang anak perempuannya pula sedang bergaduh. Namun itulah permulaan pagi yang indah untuk Faizal.

Tetapi, selepas menerima teguran daripada si ayah, anak-anak terus terdiam. Lantas mereka memulakan perjalanan dengan membaca doa menaiki kenderaan. Setelah itu kedengaran perbualan antara ayah dan anak ini.

Namun apa yang membuatkan penulis kagum adalah, Faizal sanggup mengakui kesilapannya sehinggakan anak-anak sudah terlambat ke sekolah. Lantas dia meminta maaf daripada anak-anaknya dan mengatakan jika ditanya guru sebab kelewatan mereka, dengan berseloroh dia menjawab ‘Blame it on daddy ‘.

“Sorang hidung berdarah, sorang hilang kopiah yg lagi dua orang bergaduh tak sudah. Ini barulah permulaan hari yang indah. Alhamdulillah 😌

“Semoga segala urusan anda semua Allah bagi mudah. InshaAllah ☺

Ps: Yang penting jangan lambat ke sekolah. Kalau lambat salahkan abah 😅.” Demikian tulis Faizal menerusi kapsyennya.

Menjengah ke ruangan komen, rata-rata kagum dengan cara Faizal mendidik dan berkomunikadi dengan anak-anak. Malah dia tidak segan mengakui kesilapannya.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Murid Sekolah Rendah Hantar Surat Nak Lakukan Hubungan Intim Bimbangkan Ibu Ayah.

Pendedahan seorang Penceramah Murid yang dikenali sebagai  Akhi Fairuz Al-Jengkawi mengenai ‘surat cinta’ ajakan bersetubuh seorang murid perempuan kepada murid lelaki mengejutkan ramai ibu bapa.

Menurut sumber, surat tulisan tangan itu ditemui ibu murid lelaki berkenaan ketika membuat pemeriksaan dalam beg sekolah sebelum meminta anak  berusia 12 tahun menceritakan perkara sebenar.

Perkongsian beliau di laman facebooknya beberapa hari lalu menjadi tular sehingga membangkitkan rasa kebimbangan ibu bapa kepada anak-anak.

Beliau yang juga merangkap Pembantu Pelindung Kanak-kanak, Jabatan Kebajikan Masyarakat (JKM), Kota Setar, Kedah, mendapat maklumat demikian setelah dilaporkan oleh ibu kepada pelajar lelaki.

Atas rasa kesedaran menggalas tanggungjawab agar ia tidak menjadi barah dalam masyarakat, beliau terpanggil untuk melakukan pendedahan ini agar menjadi iktibar bersama.

Melalui perkongsiannya, beliau turut mengulas situasi demikian. Ikuti perkongsiannya.

Seorang ibu mesej saya gambar ini. Saat bercerita kepada saya, tangan beliau menggeletar. Hampir tidak percaya, anak lelakinya darjah 6 perolehi surat dari seorang kanak-kanak perempuan, darjah 5.

“Kepada ……

Nama aku ….., Darjah 5. Tak apa kalau kau tak kenal aku. Aku nak berkenalan dengan kau. Aku nak tanya, kau pernah tak bersetubuh dengan perempuan?

Hmmm. Sebenarnya aku nak bersetubuh dengan kau. Sekali je, please. Kalau sekali tak keluar anak. I like you.”

Innalillahi Wainna Ilaihi Rajiuun.

Ini kiriman surat budak perempuan berusia 11 tahun kepada pelajar lelaki 12 tahun tau. Kalau kita yang jadi mak bapak budak lelaki ni pun mesti berada dalam situasi puan berkenaan, menggeletar dan seolah-olah tidak percaya.

Idea budak perempuan berkenaan ada. Ia serius. Bukan main-main. Beliau maksudkan apa yang ditulis. Bersetubuh, sekali sahaja, tidak akan lahirkan anak.

Anak puan ini tak kenal siapakah gerangan budak perempuan berkenaan. Cuma, saya tahu kes berlaku di sekolah mana. Saya akan cuba bantu apa yang boleh nanti.

Ada beberapa faktor anak sekecil ini boleh jadi begini.

1. Masih lagi tidur sebilik bersama mak bapak. Aku tak pelik hal ini boleh berlaku. Kerap kali aku program dengan budak sekolah rendah, yang darjah 6 pun masih tidur satu bilik dengan parents.

Apa yang mak ayah begini fikirkan? Tak pernah ke terlintas di fikiran anak ini boleh mencuri pandang jimak yang dilakukan oleh mereka? Expect anak dah tidur? Tak pernah ke sampai kepada mereka kisah gadis muda ketagih seks dek selalu tengok mak ayah berjimak depan mata dari kecil?

2. Ada juga budak sekolah jadi begini disebabkan pernah menonton pornografi. Samada akses sekali sekala atau sampai ketagih. Tak perlu aku huraikan aspek yang ini.

Masing-masing dah tahu kesannya bilamana viral kes budak lelaki 12 tahun rogol kanak-kanak perempuan 4 tahun setelah terangsang tengok video lucah.

Tak cukup dengan tu, beberapa hari lepas keluar lagi isu yang lebih kurang. Seorang budak lelaki 11 tahun ‘rogol’ kakak sepupu yang berusia 12 tahun. Walau suka sama suka, tapi term rogol terpakai kepada pelaku bawah 18 tahun.

Puncanya sama. Terangsang tonton video lucah dari telefon bimbit.

3. Kawan-kawan yang telah akses pornografi mengajar rakan-rakannya yang lain di sekolah. Aku pernah kongsikan sebelum ni ada budak lelaki darjah 1 ajak kawan lelakinya ke tandas untuk main rogol-rogol. Dan iya, budak ini maksudkan apa yang beliau katakan.

4. Yang paling aku takutkan sebab yang keempat ni. Kanak-kanak ini telah menjadi mangsa pengantunan (sex grooming) oleh ahli keluarga yang terdekat.

Ada pihak yang tak bertanggungjawab seperti ayah, datuk, abang, sepupu, bapa sedara, kawan kepada ayah atau individu yang ada akses dengannya telah membina trust dengan si kecil ini untuk tujuan seksual.

Walau budak ini telah menjadi mangsa cabul atau rogol (nauzubillah), tapi dia tak tahu yang dirinya mangsa. Pemangsa telah berjaya buatkan budak ini percaya perbuatan itu ok, normal dan menyeronokkan.

Lepas jadi mangsa, child sex predator ini akan belanja makan, bagi hadiah atau lain-lain ganjaran.

******
Kesan kepada 4 perkara ini, kanak-kanak yang menjadi mangsa seksual akan anggap perbuatan seks itu normal. Beliau akan groom pula kawan-kawannya di sekolah.

Dalam kes ini, mujurlah puan berkenaan selalu spotcheck beg sekolah anaknya. Kalau tak, sampai bila-bila tak tahu yang anaknya terima ‘surat cinta’ ini.

Buat mak ayah di luar sana, ini cadangan saya,

1. Please ingatkan anak-anak, jika mendengar perkataan yang tak elok kawan sebut di sekolah, kata-kata keji, makian, ejekan, bad words, mencarut, lucah, terus bagi tahu mak ayah. Parents pula kena terangkan pada anak kenapa perkataan itu tak elok atau terangkan definisi kepada word berkenaan, seperti rogol, cabul, liwat dan lain-lain.

2. Mak ayah juga tolong pesan pada anak-anak jika dapat surat kiriman kawan-kawan. Tak kisahlah walau ia cinta monyet sekalipun. Yang penting, mak ayah kena tahu. Tambah-tambah, anak yang masih bersekolah rendah.

3. Jangan jemu-jemu ingatkan pasal sentuhan selamat dan tidak selamat, beza antara sentuhan kasih sayang dan bersifat seksual. Juga ajar tentang private part yang tak boleh disentuh, dipegang atau diraba (mulut, dada, kemaluan, punggung, paha). Jika ia berlaku, jerit kuat-kuat, lari selamatkan diri dan mengadu atau beri tahu parents.

4. Paling penting, jangan kau pula jadi bodoh berjimak atau bercumbu-cumbuan depan anak. Tak tahu malu ke jubake?

Buat guru-guru,

1. Inilah dia antara anak-anak didik kalian hari ini. Bermula dari sekolah tadika lagi sudah ada budak melucah. Semuanya bermula dari mak ayah di rumah.

2. Jika cikgu dapat kes seperti ini, tolong bantu sebaik mungkin. Mereka adalah mangsa. Bukan saja-saja buat macam tu. Sebab-sebabnya saya dah nyatakan di atas.

3. Jika dapat aduan dari pelajar melibatkan kes-kes seksual, jangan anggap mereka bergurau. Budak kecil jarang menipu bab-bab begini. Ambil peduli dan refer kepada guru yang berkaitan.

4. Walau kalian bukan guru mengajar Pendidikan Kesihatan atau subjek Pendidikan Islam, jangan pernah jemu ingatkan anak didik pasal isu-isu sebegini. Lantaklah kalau ada ibu bapa atau rakan guru yang kata kita memandai-mandai. Tak kena ke anak dia memang sedap cakap. Tugas kita bersama ni.

Saya harap post ini dibaca dan dikongsi sebanyaknya oleh kalian. Jujur saya katakan, penat tau mengadap isu sebegini yang tak beransur pulih. Semakin teruk adalah.

Mari sama-sama jadi masyarakat yang berperanan. Jangan jadi netizen yang tahu mengecam sahaja isu pembuangan bayi, seks bebas atau hamil luar nikah tanpa sedar punca permasalahan yang perlu dirawat.

Dan ia bermula dari rumah.

Moga perkongsian ini menjadi iktibar bersama dalam mengawasi anak-anak.


Pastikan Wangi Sentiasa Untuk Suami,  Wanita Dah Bersuami Kena Amalkan Cara Begini Untuk Hilangkan Bau Badan!

Ditegur suami kerana masalah bau badan mungkin satu igauan ngeri buat semua wanita bergelar isteri. Kalau boleh sebaiknya jauhkanlah kata-kata macam ni daripada suami. Rasa down yang amat sangat. Mungkin?

Sebelum suami buka mulut menegur atau kawan sebelah pun dah rasa tak selesa, apa kata ada baiknya anda mencuba petua yang disediakan ini. Wangi bukan hanya untuk suami, kita pun akan lebih yakin kalau sentiasa rasa wangi dan segar.

Masalah bau badan berlaku bukan hanya disebabkan oleh peluh semata-mata. Bau yang timbul ini sebenarnya diolah daripada bakteria dan virus yang membiak dengan baik sehingga mengeluarkan sejenis bau yang kurang enak.

Kombinasi antara bakteria dan peluhlah yang menyebabkan bau-bauan yang membuatkan anda tidak selesa sehingga ada yang mula menjauhkan diri tanpa sedar.

Macam mana nak atasi masalah bau badan menggunakan kaedah tradisional dan menjimatkan? Ada baiknya anda cuba langkah ini!

1. Guna Daun Sirih
Daun sirih antara tumbuhan yang dapat menghilangkan bau badan. Menurut petua sesetengah pihak, daun sirih yang diramas dengan campuran tawas kemudiannya diletakkan dibahagian-bahagian tubuh yang cenderung untuk berbau seperti ketiak, celahan paha dan juga bahagain tubuh lain dapat menghilangkan masalah bau badan ini.

2. Mandian Susu
Selain itu, mandi susu juga dapat memulihkan masalah bau badan. Rawatan dengan susu yang dikombinasikan dengan campuran susu soya, susu kambing, madu dan juga aromaterapi memberi impak segar dan harum kepada tubuh. Berendamlah selama 15 hingga 20 minit, sekali setiap minggu. Lama kelamaan masalah bau badan anda akan dapat dikurangkan.

3. Ratakan Timun
Timun juga dikatakan dapat menghilangkan masalah bau badan. Potong timun kepada beberapa kepingan kecil kemudian gosok dan jadikan sabun ketika mandi. Ratakan keseluruh tubuh kemudian barulah dibilas dengan air bersih.

4. Air Cengkih
Bunga cengkih yang kita gunakan sebagai tumisan boleh juga dijadikan sebagai pengubat menghilangkan bau badan. Rendam dalam air panas, suamkan dan kemudian minum airnya. Amalkan.

Dalam apa jenis keadaan dan cara rawatan sekalipun, pastikan anda melakukan penjagaan diri yang tepat dan munasabah. Tip di bawah ni akan kena buat untuk elakkan badan berbau.

1. Usahlah memakai pakaian yang berulang kali tanpa dibasuh. Ini untuk mengelakkan bakteria yang terlekat dipakaian kembali ke tubuh gara-gara

pakaian yang tidak dibasuh.

2. Pastikan mandi diatur dengan baik. Sebaik berpeluh, mandi dan bertukarlah kepada pakaian yang baru.

3. Amalkan penjagaan diri yang bersih dan terpelihara.

4. Jangan kerap makan makanan jenis berbau seperti bawang besar yang meninggalkan bau badan kurang enak.

5. Jika anda jenis berpeluh, bijaklah dalam memilih fabrik. Fabrik cotton yang lembut amat disarankan.

Bagaimana Perpeluhan Berlaku?
Peluh terjadi daripada lapisan kulit kasar yang mengalami proses pengelupasan atau sel kulit mati. Sel kulit mati ini pula datangnya daripada lapisan epidermis yang mengandungi sekitar 2.4 juta kelenjar. Ia akan berlaku dalam kepelbagaian kadar kepekatan pada daerah badan yang berbeza secara purata pada 1500 hingga 3000 sentimeter.

Kelenjar peluh berada pada kawasan-kawasan yang mempunyai daya kepekatan yang tinggi biasanya pada sekitar tapak tangan, tapak kaki sebaliknya bukan pada permukaan halus pada bibir.

Kelenjar peluh yang terdiri daripada lingkaran tiub yang berbentuk saluran yang bersambung pada hujung liang roma. Dinding tiub meliputi sel-sel yang mana air dan garam berkumpul dari saluran darah dan keluar dari salur yang khusus.

Perpeluhan atau keringat normal adalah penting untuk menjaga suhu badan. Perpeluhan adalah mekanisme pengatur suhu tubuh, penting bukan sahaja untuk kesihatan tetapi juga untuk kecantikan.


Nak Lupuskan Lebihan Minyak Masakan, Begini Kaedahnya Paling Mudah & Menguntungkan!

Menyediakan hidangan bergoreng memang mudah dan boleh dikatakan hari-hari ada sahaja menu yang dimasak. Umumnya, bagi memastikan hidangan yang dimasak adalah hidangan yang sihat, kita akan pastikan hanya menggunakan minyak yang baharu sahaja setiap kali ingin menggoreng.

Namun bagaimana pula caranya untuk kita menguruskan setiap kali ada lebihan minyak setiap kali memasak? Pastinya tidak mungkin dibuang ke dalam singki, sebab kita tahu akan menjadi penyebab utama sinki tersumbat.

Jadi di sini dikongsikan tip yang boleh dipraktikkan untuk urus lebihan minyak masak. Jom semak.

Suri rumah selalu rasa kusut memikirkan nak buang kat mana minyak masak yang dah tak boleh pakai. Dahlah minyak tak boleh digunakan berulang kali. Sekali dua goreng je lepas tu kena buang. Tapi nak tuang dalam sinki, takut tersumbat. Nak kumpul dalam tong banyak-banyak, lepas tu nak buang kat mana ?

Kami berikan beberapa cadangan cara yang boleh anda lakukan terhadap minyak masak terpakai:

1. Serahkan kepada pihak yang ada menyediakan khidmat kitar semula minyak

– Apa kata daripada anda buang minyak masak terpakai di kawasan yang boleh menyebabkan pencemaran, lebih baiklah sekiranya anda jual kepada pihak berkenaan, bukan? Contohnya menjual kepada Akademi Tahfiz Al’ Hira dan Kelab Belia Sentosa di Batang Kali atau di Universiti Putra Malaysia (UPM) bagi tujuan penghasilan biodisel.
Anda dapat duit, alam pun terjaga dari pencemaran.

2. Kitar semula sendiri

– Kalau anda jenis yang kreatif dan suka ber-DIY, bolehlah cuba lihat di internet cara penghasilan bahan berasaskan minyak. Sebenarnya dari minyak masak terpakai anda boleh hasilkan bahan yang paling mudah iaitu lilin.
Percaya tidak?

3. Kumpul dalam botol

– Kalau rasa malas nak menjual kembali minyak terpakai tersebut, anda boleh kumpul kembali minyak tersebut dalam botol-botol kosong dan buang di kawasan kitar semula. Nanti pihak berwajib seperti Majlis Perbandaran akan uruskan sisa buangan tersebut.
Senang kan kerja?

Jadi selepas ini, bolehlah amalkan cara-cara di atas ini bagi menggantikan tabiat salah pembuangan minyak yang selalu anda lakukan itu. Bukan apa, alam ini kan tempat tinggal kita. Kalau tidak kita yang menjaganya, siapa lagi?


“Selalu Cium Ibu Supaya Baunya Melekat Dalam Ingatan, Takut Hilang Bau Itu.” Sayunya Luahan Chef Wan Ni. Sebak!

Siapa yang tak kenal dengan selebriti dan tukang masak tersohor, Datuk Redzuawan Ismail atau lebih dikenali sebagai Chef Wan. Keletahnya ketika memasak cukup menghiburkan.

Bukan itu sahaja, Chef Wan juga cukup terkenal seorang yang sangat penyayang dan sentiasa menjaga kebajikan orang yang disayanginya terutama sekali ibunya.

Tidak hairanlah, di dalam lama instagramnya penuh dengan kisah dia dan ibu dengan pelbagai cerita. Ada yang melucukan tak kurang yang menyentuh hati.

Terbaru, Chef Wan berkongsi beberapa video bersama ibunya yang dilihat menyapu losen sambil menonton tv.  Noraini Abdullah atau lebih mesra dengan panggilan Che Ani dijaga sepenuh masa oleh Chef Wan.

Dah tua ini semua mula kering dan gelebeh..
Tak usah kata emak…kita sendiri pun dah mengelebeh!
Its the law of gravity!😂😂😂
Putih gebu kulit emak ni…
Berhutung saya semasa hidup boleh saya jaga makanan minum ibu saya mau pun sapu2 kan cream mositurisor ini for her.

Jujur mengakui, setiap hati dia akan memeluk dan mencium ibunya.

Satu hari entah berapa kali saya peluk dan cium ibu saya these days.
Pagi kena cium…lepas makan kena dakap to put her to bed for a nap mau pun to put her to sleep.
I am sure esok bila emak tak ada lagi mesti saya merinduinya amat sangat.
Each time i kissed her i kept cium dahi dia lama supaya my brain can register bau ibu saya ini.
Saya takut kehilangan bau itu.
Bila esok Ibu tak ada lagi harap2 saya masih boleh bau ibu saya ini sesekali untuk mengubati rindu saya nanti.

Perkongsian tersebut menyebabkan ramai yang tersentuh hati dan sebak mendengar pengakuan Chef Wan.


“9 bulan Berkorban Sekarang Masanya Awak Berjuang. You Can Do It, I Love U Sayang.” Sweet Ucapan Haziq Hotfm Temani Isteri Bersalin!

Amboi sweetnya Haziq Hotfm sewaktu menemani isterinya yang bersalin baru-baru ini.

Haziq memuat naik satu video sebagai memberi semangat kepada isterinya, Ayunda Putri, 26, melahirkan anak kedua mereka seminggu lebih awal daripada jangkaan doktor.

Menurut Haziq, 28, Putri dijangka melahirkan bayi mereka pada 7 September depan, namun doktor menyarankan pembedahan dilakukan pada Khamis lalu.

“Doakan Putri Operate semua okay, baby dan mama selamat. 9 bulan dah berkorban sekarang inilah masanya awak berjuang. u can do it, boleh tak. Takut tak sayang… good luck sayang, i love u.

So sweetnya bila suami beri ucapan manis begini kan. Hilang kejap rasa sakit. Patutlah bersemut laman instagram Haziq dengan ucapan tahniah.

Malah, video tersebut mendapat pelbagai reaksi, ada yang  memuji sikap Haziq yang sweet melayani isterinya.

Pembedahan berjalan lancar dan pasangan ini dikurniakan bayi perempuan dengan berat 2.85 kilogram.


“Tiada Yang Menyakitkan Tetapi..” Ibu Ayah ‘Pergi’ Lepas Daftar Kolej, Kakak Kuat Demi Adik-Adik!

Hiba hati seorang anak apabila mendapat tahu ibu bapa tersayang pergi selamanya akibat kemalangan sebaik sahaja baru menyelesaikan pendaftarannya di Kolej Matrikulasi Perak, beberapa hari lalu.

Memetik laporan Utusan Online, pasangan suami isteri masing-masing berusia 44 dan 43 tahun itu maut setelah kereta jenis Proton Perdana yang dipandu hilang kawalan lalu terbabas di Kilometer 3.5, Jalan Gopeng-Kota Bharu pada petang Isnin.

Nahas tersebut telah mengorbankan Mohd Ramddan Abd Rahim dan isteri, Kisdalliana Saad di lokasi kejadian.

Sementara itu, ibu kepada Kisdalliana berusia 63 tahun yang juga pemandu kereta berkenaan dan anak perempuan pasangan maut yang berusia tujuh tahun mengalami kecederaan parah.

“Pasangan berkenaan baru mendaftar masuk anak mereka ke Kolej Matrikulasi Perak dan keluar membeli barangan keperluan di Pekan Gopeng sebelum terbabit dalam kemalangan ketika mahu menghantar barang yang dibeli,” ujar kenyataan.

Ketua Polis Daerah Kampar, Superintenden Mohamad Nazri Daud berkata, kemalangan berlaku di kawasan kilang memproses tayar terpakai di mana kenderaan dinaiki mangsa dari arah Gopeng menuju ke Kota Bharu.

Katanya, siasatan di lokasi kejadian mendapati, sebuah kereta terbabas sendiri dengan kenderaan itu berada di atas pagar.

“Kemalangan berlaku di jalan lurus dan berturap dengan satu lorong dua hala serta garisan putih panjang berkembar. Ketika kejadian, jalan kering dengan cuaca baik dan lalu lintas juga tidak sibuk.

“Setibanya di lokasi, didapati mangsa lelaki tersepit di bahagian penumpang dan disahkan maut oleh petugas perubatan. Tiga lagi mangsa termasuk seorang kanak-kanak telah pun dikeluarkan oleh orang awam. Seorang daripada mereka disahkan meninggal dunia,” katanya.

Takdir telahpun tertulis, Fatin Syafika yang kini jadi yatim piatu redha dengan ketentuan yang ditetapkan oleh-Nya apabila mendapat tahu ibu bapanya maut dalam kemalangan sebaik sahaja baru selesai mendaftar dirinya masuk ke kolej.

Fatin dalam hantaran di laman TikTok miliknya menyatakan, tiada perkara yang lebih menyakitkan buat dirinya kecuali perlu menerima kenyataan sebenar mengenai ibu bapanya.

Fatin Syafika berkata, biarpun hatinya remuk dan sedih, namun dia harus kuat demi adik-adiknya yang masih kecil serta memerlukan kasih sayang daripada seorang kakak.

“Hanya Allah sahaja tahu betapa hancurnya hati aku bila sampai tempat kejadian tadi.
“Tidak mengapa, aku redha. Kuat demi adik-adik aku,”luahnya.

Rata-rata warganet turut bersimpati dan menzahirkan takziah buat anak mangsa selain menitipkan kata-kata semangat buat remaja tersebut bagi meneruskan kehidupan.


“First Trip Rizqaa” Sambut Ulang Tahun Kelahiran, Rizman Bawa Anak & Isteri Melancong Ke London

Sesuai dengan maksud namanya rezeki dan kurniaan Allah SWT, Rizqaa dikurniakan rezeki melancong ke kota London bersama mummy dan daddynya.

Anak kesayangan pereka fesyen terkenal tanahair, Rizman Nordin dan isterinya Nurida Suraya ini sering mencuri perhatian ramai wargamaya yang menjadi pengikut Instagram kedua orang tuanya.

Rizqaa yang lahir pada 2 September 2020 merupakan antara bayi yang dilahirkan pada era pandemik Covid-19.

Kebanyakan generasi ini hampir dua tahun lebih banyak menghabiskan masa di rumah ekoran beberapa fasa Perintah Kawalan Pergerakan (PKP) oleh kerajaan.

Baru-baru ini, sempena sambutan ulang tahunnya, Rizman telah berkongsi foto membawa anak kesayangannya bercuti ke luar negara buat pertama kali.

Macam biasalah bila Rizman berkongsi gambar-gambar Rizqaa, sudah tentu si comel itu menarik perhatian ramai peminatnya.

Kebanyakan pengikut Rizman seronok melihat gelagat Rizqaa yang sangat mesra kamera dan bijak bergaya.

Ke mana tumpahnya kuah kalau tak ke nasi. Nampaknya Rizqaa mewarisi kecantikan ibunya yang sangat manis dengan senyuman. Bahkan mereka berdua juga sangat fotogenik di depan kamera.

Memang senanglah daddy nak cari model. Anak dan isteri dah lengkap boleh jadi model daddy untuk memperagakan pakaian rekaan.

Majoriti pengikut Rizman memang geram kalau melihat foto Rizqaa pose depan kamera. Dengan attitude ala-ala model memang tak peliklah kalau suatu hari nanti Rizqaa bakal mewarisi perniagaan fesyen daddynya.

JOM JOIN WEBINAR PERCUMA


‘View’ 123.5 Juta, Inilah Pemilik Akaun TikTok Viralkan Lagu Gatal, Janna Nick,. “Dah Pergi International…”

Sana sini hangat diperkatakan lirik lagu Gatal Janna Nick iaitu ‘Kamu’Gatal Gatal Gatal’.

Bagi yang aktif di TikTok, ia kini trending di platform berkenaan.

Siapa sangka TikTok Challenge yang dianjurkan oleh Janna Nick membuatkan pemilik akaun,Linda Said menjadi pemenang untuk pertandingan itu. Kini ia trending  dengan view 47 juta (ketika artikel ini ditulis).

Menurutnya, dia telah mendapat hadiah sempena kemenangan itu.

BTS  VIEW 123.5 JUTA

Tidak lokek ilmu, berkongsi BTS kepada netizen dan mengejutkan view mencecah hingga 123.5 Juta.

Dalam pada itu, netizan memuji idea kreatif berkenaan.

Malah dikatakan view yang pertama kali paling tinggi di Malaysia.

”Good Job”

Para netizen dari luar negara turut memberi komen di akaun TikTok ini.

Bacaan lanjut:

Terkini: E-TOUR KE FARM IN THE CITY. ENJOY!

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Anak Masuk Darjah 1, Ambillah Gambarnya Banyak-banyak. Kenapa & Mengapa, Ibu Ni Kongsikan Sebabnya!

Anak kali pertama melangkah ke darjah satu, tentu macam-macam kisah dan ragamnya. Kadang-kala kalau diingat kembali boleh tersenyum sendiri kita dibuatnya. Malah tidak dinafikan, melepas anak-anak berdikari sendiri di sekolah juga membuatkan hati kita berasa sebak.

Senang cakap, begitu banyak memori dicipta oleh anak-anak kita hinggalah sampai suatu masa dan ketikanya anak-anak sudah membesar tanpa kita sedari. Hal ini turut dikongsikan oleh seorang ibu dan turut menyarankan agar ibu-ibu di luar sana untuk turut mengambil gambar kenangan anak-anak di hari pertama  persekolahan mereka. Kenapa dan apa sebabnya, jom kita  baca perkongsian daripadanya ini.

Banyak gambar anak orientasi darjah 1 hari ni.

Nasihat saya..

Ambiklah gambar banyak-banyak.
Ambiklah video puas-puas.

Dari hari beli barang sampailah hari habis orientasi.

Buat satu folder.
‘1st time school’.

Sungguh!

Sebab sampai satu masa kita tak sedar, anak kita dah nak sekolah menengah. Tetiba je hah.

Dulu mula-mula, kita cuti seminggu.
Ye ye jadi spy intai anak dari jauh.

Betul ke dia masuk kelas.
Betul ke dia pergi kantin.
Betul ke dia bayar duit.
Ambik ke tidak bakinya.

Masa dia nak masuk kelas, dia lambai kita.
Betulkan beg yang berat.
Sama berat pun dengan badan dia.
Tak sanggup tengok.
Rasa nak tolong.

Tapi kita tahan.
Kita biar.
Kita ambik gambar.

Lepas tu tiba masa rehat.
Bila dia nak jalan ke meja makan, nasi dia tumpah kawan langgar.
Anak kita muka blur.
Pandang kiri kanan.
Antara nak minta tolong dengan nak kutip nasi.
Antara nak nangis dengan nak bertenang.

Kita rasa nak lompat masuk pagar.
Nak tolong dia.
Kita pun nak nangis sama.

Tapi, kita tahan.
Kita biarkan.
Kita ambik gambar.

Pastu kang dia nak pergi tandas.
Selalu kalau pergi tandas awam, kita teman dia sampai depan pintu.
Ni dia kena pergi sorang-sorang.

Mana nak betulkan baju.
Mana nak jaga kain jangan basah.
Mana nak capai paip.

Rasa masa tu nak susup masuk tandas.
Nak teman dia macam biasa.

Tapi kita tahan.
Kita biarkan.
Kita ambik gambar.

Tu belum lagi….

Kisah kena denda tak siap kerja.
Kisah kejap kawan, kejap tak kawan dengan member.
Kisah hati kembang kena puji.
Kisah tak puas hati kerja kena komen.
Kisah terlupa bawa barang yang cikgu suruh.
Kisah hati galau pemadam kesayangan hilang.

Ada masa, balik rumah dengan hilai tawa gembira.
Ada hari, masuk kereta dengan linang air mata duka.

Semuanya. Dia akan hadap.

Sampai satu masa.
Kita tunjuk semula gambar anak kita pada hari pertama dia jejak kaki di sekolah sampailah ke sekarang.

“Tengok ni anak. Awak kuat. Awak dah hadap segala benda besar pada saiz awak yang sangat kecik. Awak adalah survivor.”

Begitulah. Cepatnya masa berlalu. Jadi….Ambiklah gambar. Jangan lupa! Supaya nanti kita tak lupa…


“Gembira Dapat Suami, Hiba Hilang Sahabat.”   Bertemu Jodoh Sahabat Lama Selepas 33 Tahun Kenal, Ras Adiba Bergelar Isteri Di Usia 51 Tahun.

Hari bahagia sepatutnya disambut dengan penuh kegembiraan, namun terselit kedukaan bila orang yang tersayang tiada di sisi untuk sama-sama meraikannya.

Demikian bagi  personaliti televisyen, Ras Adiba Radzi, 51, yang  baru sah bergelar isteri kepada ahli perniagaan, Mohamed Azam Ali, 57.

Majlis akad nikah berlangsung  pada hari sabtu yang lalu bertempat di Masjid Jamek Al Khadijah, Pantai Dalam, Kuala Lumpur itu disempurnakan bapa Ras, Mohd Radzi Wahab, dengan disaksikan Imam Masjid terbabit, Yahya Mat Husin.

Pada majlis itu, pengantin lelaki menyerahkan mas kahwin RM300 bersama empat dulang hantaran berbalas lima. Bagaimanapun, wang hantaran dirahsiakan atas permintaan keluarga.

Namun hari yang sama, Ras telah kehilangan kawan baiknya, allahyarhamah Wafa Abdul Kadir akibat kanser yang ditanggungnya.

Sementara itu, menerusi akaun Instagramnya pagi semalam, Ras turut terkesan apabila tidak dapat hadir ke pengebumian rakan baiknya, Allahyarham Wafa Abdul Kadir.

“Ini cukup sukar  buat saya kerana dalam gembira, terselit duka. Gembira kerana saya akan diijabkabulkan dengan seorang yang amat menyayangi seluruh jiwa dan raga. Namun hari ini juga saya kehilangan Kak Long saya.

“Saya ingin meraikan akad ini bersama dia, namun saya sedar rancangan Illahi tiada tolak tandingnya. Maafkan Deep kerana tidak dapat menghantar akak ‘pulang’, namun Deep tahu akak mahukan Deep gembira.

“Akan Deep cekalkan diri dan kawal airmata daripada mengalir di pipi. Itu janji Deep, Kak. Maaf sekali lagi, kerana adikmu ini tidak dapat bersama mengiringi dirimu untuk mengadap Illahi. Allahu,” tulisnya.

Ras Adiba dan suami berkenalan ketika sama-sama bertugas di TV3 pada 1986 dan mula rapat pada Disember tahun lalu.

“Sebenarnya, kami sudah lama saling mengenali, iaitu sejak masing-masing bertugas di TV3 yang ketika itu beroperasi di Jalan Liku, Bangsar.

“Bagaimanapun, ketika itu hubungan kami adalah atas paksi profesional. Malah, masing-masing tidak pernah terfikir akan bertemu jodoh.

“Disember lalu, kami berjumpa kembali pada majlis pertemuan semula (reunion) bekas kakitangan stesen televisyen berkenaan. Ketika itu, kami lebih banyak berkongsi cerita sesama sendiri,” katanya yang sudah lima tahun hidup solo selepas perkahwinan kedua berakhir.

Menurut Ras, sepatutnya pada hari ini mereka akan ditunangkan terlebih dahulu sebelum disatukan sebagai suami isteri. Bagaimanapun, selepas mendapat nasihat keluarga, ia diteruskan dengan majlis pernikahan.

“Kami pula hanya mengadakan majlis kecil-kecilan. Lagipun, ia bukan perkahwinan pertama buat saya dan suami,” katanya.

Turut hadir memeriahkan majlis ialah Ahli Parlimen Lembah Pantai, Ahmad Fahmi Mohamed Fadzil.

Menerusi perkahwinan terdahulu, Ras dikurniakan dua cahaya mata, manakala suaminya pula mempunyai enam anak.

Sumber: Berita harian, FB Ras Adiba Radzi


5 Doa Pengikat Kasih Supaya Cinta & Hubungan Suami Isteri Kekal Erat.

Setiap pasangan menginginkan rumah tangga yang harmonis dan bahagia sehingga ke syurga. Akan tetapi, kadangkala ujian badai yang melanda yang membuatkan pasangan rasa goyah.

Untuk memastikan bahagia tak salah untuk kita mencuba beberapa doa supaya dapat merapatkan hubungan suami isteri.

Ikuti 5 ayat boleh diamalkan agar kasih sayang makin menebal dan kekal harmoni. Pastinya sesuai sekali isteri untuk jadikan suami sentiasa jatuh cinta pada anda.

2. Surah taha ayat 39 juga Untuk menambahkan lagi kasih sayangnya terhadap anda, lebih baik dibaca semasa anda masak atau hembus di dalam makanan yang anda hidangkan kepadanya. Selain itu, cara lain anda baca ayat ini dan sapu pada ubun-ubunnya dan mukanya. Niat dan doa pada Allah SWT untuk membuatkan pasangan anda sejuk hati dan cinta pada anda.

3. Amalkan membaca ayat ini semasa anda ingin mengurut leher,badan, pinggang dan leher suami anda. Niat pada Allah agar suami anda sentiasa menyayangi anda sampai bila-bila.

4. Surah Al-Qadr bermaksud kemuliaan. Dinamakan Al-Qadr kerana menunjukkan Al-Quran diturunkan pada malam lailatul qadar. Seeloknya baca ayat ini dan sapu pada ubun-ubun isteri atau suami anda. Anda juga boleh membaca ayat ini semasa bersetubuh.

5. Surah yusuf ayat 4 ini sering diamalkan oleh ramai orang. Ayatnya juga pendek dah mudah dihafal. Kebaikan amal ayat ini akan membuat seseorang yang benci menjadi sayang apabila melihat wajah kita. Sebaiknya amalkan 3kali atau 7 kali setiap hari bila-bila masa sahaja.

Semoga dengan doa pengikat kasih ini akan membuatkan hubungan anda bersama pasangan dalam keadaan baik, tenang, romantik dan berkasih sayang.

Sumber: www.pengantinbaru.com.my


Sedangkan Lidah Lagi Tergigit. Ini Perkara Kena Elak Ketika Bertengkar. Deep!

Pernah dengar kan lagu ni, Sedangkan Lidah Lagi Tergigit, nyanyian P. Ramlee & Saloma.

Sedangkan lidah lagi tergigit
Apa pula suami isteri
Buang yang keruh ambil yang jernih
Baru teguh peribadi
Apa guna kita bertengkar
Suami isteri harus bersabar
Kasih sayang rukun dan damai…

Malah, Pepatah Melayu ini menggambarkan kehidupan alam rumah tangga tak semuanya indah. Sebab itu, kena ada sikap tolak ansur dalam rumah tangga.

Perkara yang perlu dielakkan ketika bertengkar.

Amarah itu sangat membinasakan. Selisih faham, perbalahan dan pertengkaran adalah lumrah di dalam kehidupan.

Ada dua kesudahan akibat dari pertengkaran. Kesudahan yang baik atau yang buruk sebenarnya bergantung kepada perkataan, ayat dan kelakuan kita sesama ianya berlaku.

Kesudahan yang pertama amat positif. Pertengkaran membuatkan perhubungan menjadi semakin rapat. Suami dan isteri tahu tahap mana yang membuatkan ianya menjadi terlampau. Ini bermakna suami atau isteri lebih mengenali diri pasangannya. Hasilnya, pasangan ini akan dapat mengelakkan pertengkaran di masa hadapan. Dengan erti kata lain, belajar dari kesilapan.

Kesudahan kedua menjadi topik penulisan kali ini. Hasil dari pertengkaran itu menjadi kebinasaan kepada perhubungan. Ianya menjadi lebih teruk dari sebelumnya. Jalan penyelesaian tidak dapat dicari kerana dikaburi amarah dan telinga seperti ditutup rapat.

Ini terjadi apabila perkataan, ayat dan kelakuan yang menghancurkan digunakan semasa bertengkar.

Apakah perkataan yang beracun, membinasakan dan menghancurkan apabila digunakan pada waktu itu? Apakah kelakuan yang jika dibuat, boleh merosakkan?

1. Talak dan cerai.

– Jangan jadi bodoh. Maaf saya terpaksa berkasar. Kadang-kala perkataan ini jadi terlalu murah sehingga digunakan berkali-kali sehingga ianya seperti tiada nilai. Gaduh yang biasa pun nak guna perkataan ni. Tersalah kata, cakap cerai. Terlambat balik, cakap pasal cerai. Masak tak sedap dah cakap pasal talak. Baju tak bergosok dah cerita pasal talak. Sedangkan perkataan ini sangat berat dan bahaya.

– Kenapa ianya berbahaya, kerana kesan perkataan itu. Cerai dan talak bukanlah satu permainan. Jika dilafazkan maknanya dilafazkan. Jika tersalah lafaz sehingga talak tiga, semuanya sudah terlambat. Fikir dahulu sebelum nak guna perkataan ini. Gunakan otak yang ada dan bukannya amarah semata-mata.

2. Mengungkit kesalahan lalu.

– ini antara perkara yang paling suka dilakukan. Ianya bakal menambahkan luka yang sedang berdarah. Walaupun tidak ada kena mengena, tetapi tetap mahu diungkit kerana marah yang lama itu tidak habis-habis lagi.

– Ianya membinasakan kerana perkara yang kecil boleh menjadi lebih besar tanpa kita sedari. Mungkin pada mulanya hanya pertengkaran kecil disebabkan lambat beri fokus kepada pasangan semasa menggunakan telefon. Tetapi apabila masalah lalu diungkit, ia merebak kepada pertengkaran lama mengenai kecurangan dan lain-lain. Perkara ini amat memenatkan kerana ianya tidak akan berakhir.

3. Menggunakan kekerasan.

– Bukan hanya lelaki, perempuan juga boleh menggunakan kekerasan semasa bertengkar. Dari cakar, tumbuk, sepak, hinggalah baling barang itu dan ini.

– Hanya lelaki dayus sahaja yang memukul isterinya dan hanya isteri derhaka sahaja yang memukul suami.

– Kepercayaan terhadap pasangan juga semakin berkurang dan mungkin akan hilang. Siapa yang sanggup dipukul dan disakiti? Jika yang dipukul itu lari, mulalah terhegeh-hegeh nak beri janji dan kata-kata manis. Mungkin ada yang boleh bersabar, tetapi percayalah yang ianya tidak akan dilupakan. Pasti akan diingati sampai bila-bila.

4. Cabar-mencabar.

– Ini tak lain tak bukan datang dari amarah dan ego. Kepada yang biasa cabar-mencabar ini, percayalah yang semasa marah memang rasa kuat, memang rasa boleh hidup sendiri, tetapi jangan ketar lutut bila cabaran itu dipenuhi.

– Jika cabaran untuk memukul, pastinya ia akan mendatangkan kesakitan. Jika cabar untuk bercerai, kalau ianya betul-betul terjadi, jangan menyesal. Fikir dulu berbaloi tak kehilangan semuanya? Betul ke boleh hidup tanpa pasangan? Mampu ke tak mampu? Anak-anak macam mana? Rumah, kereta macam mana? Fikir sedalam mungkin sebelum mencabar. Jika pertengkaran disebabkan hal yang kecil sahaja, sangatlah tidak berbaloi.

5. Menunjukkan kekurangan dan kelemahan pasangan.

– Perkataan seperti “muka hodoh macam ni pun nak perasan handsome”. “Dah la tak cantik, badan pun gemuk”.

– Merendahkan pasangan apabila bergaduh membuatkan yang menerimanya bukan hanya marah, tetapi lebih dari itu iaitu sangat kecil hati. Kecil hati ini kesannya mendalam. Ianya lebih dari marah dan mendatangkan kebencian. Bila sudah dibenci, memang sukar untuk kembali baik.

6. Mengutuk dan menyalahkan ahli keluarga.

– Memang mudah untuk menyalahkan orang lain. Tetapi jangan mula salahkan ibu dan bapa pasangan. Walaupun kadang-kala mereka mungkin menjadi penyumbang kepada pertengkaran, tetapi fokuslah pada orang yang di depan mata. Anasir luar itu ialah anasir luar. Jika suami dan isteri itu yang tidak kuat, memang mudah untuk dipengaruhi orang lain.

– Menyalahkan ahli keluarga pasangan tidak akan menyelesaikan masalah. Sampai bila-bila pun kita tidak akan mampu mengawal orang lain. Selesaikan masalah sendiri tanpa perlu libatkan orang lain. Jika kita tarik orang luar masuk, ianya akan menjadi lebih besar dan tidak terkawal.

– Menyamakan pasangan dengan ibu bapanya juga satu perkara yang tidak patut dilakukan. Kerana ini menunjukkan perasaan tidak hormat kepada mereka. Pastinya anak itu akan bercakap mengenai hal ini kepada ibu bapanya dan mereka pula tidak akan menghormati anda lagi.

7. Membandingkan perhubungan lalu.

– Ini sedikit terpencil kerana tidak semua orang ada lebih dari satu hubungan. Tetapi jika ada, jangan sesekali bangkitkan apabila bertengkar.

– Jika perhubungan lalu itu lebih baik, pastinya anda tidak akan berada di dalam perhubungan ini, betul tak? Jadi, berhentilah menipu diri sendiri dan membangkitkan lagi kemarahan pasangan dengan perbandingan itu.

8. Memaki hamun.

– Bodoh, bangsat dan lain-lain perkataan buruk sering digunakan oleh orang yang tidak dapat menahan kemarahannya. Lelaki dan perempuan sama sahaja dalam bab ni. Jika mulut jenis yang celupar, memang akan memaki hamun.

– Memaki hamun ini amat murah dan hina. Anda tidak akan dapat apa-apa pun dengan memaki hamun. Anda rasa puas, anda rasa macam menang, padahal semua itu perasaan untuk pujuk diri sendiri je. Sekali anda babikan pasangan, dia akan ingat sampai tua. Itu pun kalau masih bersama sampai ke tua.

9. Melepaskan kemarahan kepada anak.

– Ini tahap paling hina mengalahkan binatang. Binatang bergaduh pun tak pukul anak. Tetapi kita sering dengar anak menjadi tempat ibu bapanya melepaskan kemarahan dan menunjukkan kemarahan. Ada pasangan yang tahu, suami atau isterinya amat menyayangi anak dan mereka sengaja menyakiti anak supaya secara tidak langsung dapat meyakiti pasangan. Memang hina dan busuk orang sebegini.

10. Mengelak dan melarikan diri.

– Sudahlah buat salah, tak nak selesaikan pula. Hilangkan diri seperti keluar dari rumah atau buat tidak tahu seperti tidak ada apa yang berlaku. “Life goes on” katanya, “move on” katanya, “enough is enough” katanya. Hidup mesti terus dan sudah-sudahlah tu tidak menyelesaikan masalah, sebaliknya membuatkan ianya terpendam dan menyakitkan hati.

– Segala masalah yang tidak diselesaikan, bakal meletup di lain hari. Hari ini mungkin anda boleh lari, esok lusa belum tentu. Akhirnya apabila ia meletup, tiada apa lagi yang tinggal.

11. Bergaduh besar depan anak dan orang ramai.

– Ini sangat memberi kesan yang buruk. Yang paling teruknya ialah aib keluarga tidak lagi dijaga. Jika bertengkar depan anak, ia bakal memberi tanggapan tidak baik oleh anak dan boleh mendatangkan tekanan kepada mereka.

– Pasangan juga akan rasa malu dengan anak atau sesiapa sahaja. Kesan dia akan berpanjangan, bukan pada waktu itu sahaja.

TINDAKAN LEPAS BERTENGKAR

Jadi, apa yang perlu dilakukan selepas bertengkar? Jika anda mahu menampal semula luka, dan menyembuhkan hati yang lara, buatlah perkara ini.

1. Ucapan maaf yang ikhlas.
2. Berikan ruang dan masa.
3. Jangan ulangi kesilapan yang sama.
4. Bersungguh-sungguh untuk berubah.
5. Cuba ambil semula hatinya.

Amarah itu memang bahaya. Sebenarnya satu penyelesaian yang paling baik ialah sabar dan tenang. Itu sahaja. Sabar dan tenang boleh membuatkan anda nampak dengan terang, dengar dengan jelas dan berfikir dengan lebih baik. Tidak kira lah anda di tempat yang betul atau salah. Sabar dan tenang sentiasa lebih baik dari amarah.

Semoga dapat memberi ilmu dan memberi manfaat. Silakan kongsi dengan menekan butang SHARE supaya lebih banyak pasangan yang tahu mengenai hal ini dan dapat mengelakkan dari memburukkan lagi keadaan.

Jika anda berjaya baca sampai habis, saya ucapkan ribuan terima kasih. Hanya insan terpilih sahaja yang boleh baca sampai habis.